Ehdotus EUROOPAN PARLAMENTIN JA NEUVOSTON DIREKTIIVI radiolaitteiden asettamista saataville markkinoilla koskevan jäsenvaltioiden lainsäädännön yhdenmukaistamisesta /* COM/2012/0584 final - 2012/0283 (COD) */





PERUSTELUT 1. EHDOTUKSEN TAUSTA · Ehdotuksen tausta, tavoitteet ja perustelut Radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9. maaliskuuta 1999 annetussa Euroopan parlamentin ja neuvoston direktiivissä 1999/5/EY (radio- ja telepäätedirektiivi) vahvistetaan sääntelyjärjestelmä radio- ja telepäätelaitteiden markkinoille saattamiseksi EU:ssa, niiden vapaan liikkuvuuden turvaamiseksi sekä käyttöön ottamiseksi. Direktiivi tuli voimaan vuonna 1999, ja se on ollut ratkaisevassa asemassa alan sisämarkkinoiden toteuttamisessa. Direktiivissä vahvistetaan olennaiset vaatimukset terveyden ja turvallisuuden suojelulle, sähkömagneettiselle yhteensopivuudelle ja haitallisten häiriöiden välttämiselle. Nämä vaatimukset esitetään ei-sitoviin yhdenmukaistettuihin standardeihin sisältyvinä teknisinä vaatimuksina, kuten muussakin ”uuden lähestymistavan” mukaisessa lainsäädännössä. Tämän sääntelymallin katsotaan olevan edelleen pätevä, joten direktiiviä ei tarvitse tarkistaa perusteellisesti. Direktiivin toimivuudesta saatu kokemus on kuitenkin tuonut esiin erinäisiä seikkoja, joihin on puututtava.[1] Tämän ehdotusluonnoksen tärkeimpinä tavoitteina on – parantaa direktiivin vaatimusten noudattamista ja lisätä kaikkien sidosryhmien luottamusta sääntelykehykseen – selkeyttää ja yksinkertaistaa direktiiviä muun muassa tekemällä joitakin pienehköjä mukautuksia sen soveltamisalaan tarkoituksena helpottaa direktiivin soveltamista ja välttää turhan rasituksen aiheuttaminen talouden toimijoille ja viranomaisille. Ehdotetun tarkistuksen ansiosta voidaan lisäksi integroida direktiivi muuhun asiaan liittyvään EU-lainsäädäntöön, jota viestintäverkkojen, sisältöjen ja teknologian pääosasto hallinnoi. Erityisesti on mainittava nk. radiotaajuuspäätös.[2] Ehdotettu teksti perustuu direktiivin saattamiseen linjaan uuden tuotteiden kaupan pitämistä koskevan yleisen lainsäädännön, komission täytäntöönpanovallan käyttöä koskevan asetuksen (EU) N:o 182/2011 ja Euroopan unionin toiminnasta tehdyn sopimuksen kanssa. Ehdotus perustuu SEUT-sopimuksen 26 artiklaan (sisämarkkinat) ja 114 artiklaan (lainsäädännön lähentäminen). · Voimassa olevat aiemmat säännökset Radio- ja telepäätedirektiivillä yhdenmukaistetaan sen soveltamisalaan kuuluvien tuotteiden saattaminen EU:n markkinoille täysin. Markkinoille saa saattaa ainoastaan direktiivin vaatimusten mukaisia laitteita, eivätkä jäsenvaltiot saa ottaa käyttöön lisärajoituksia, joita sovelletaan kansallisesti samoihin vaatimuksiin eli terveyden ja turvallisuuden suojeluun, sähkömagneettiseen yhteensopivuuteen ja haitallisten häiriöiden välttämiseen. Näihin tuotteisiin sovelletaan myös muuta EU-lainsäädäntöä, josta mainittakoon erityisesti vaarallisten aineiden käytön rajoittamista,[3] sähkö- ja elektroniikkaromua[4] sekä paristoja ja akkuja[5] koskevat direktiivit samoin kuin ekologista suunnittelua[6] koskevan direktiivin nojalla toteutetut täytäntöönpanotoimenpiteet. Radiolaitteiden käyttöönottoa ja käyttöä säännellään kansallisesti. Tätä sääntelyvaltaa käyttäessään jäsenvaltioiden on noudatettava soveltuvaa EU-lainsäädäntöä, erityisesti seuraavia: – radiotaajuuspoliittisessa ohjelmassa[7] vahvistetut yleiset radiotaajuuspolitiikan puitteet – direktiivissä 2002/21/EY (puitedirektiivi)[8] sähköisen viestinnän sääntelyjärjestelmän puitteissa vahvistetut yleiset kriteerit – direktiivissä 2002/20/EY (valtuutusdirektiivi)[9] sähköisen viestinnän sääntelyjärjestelmän puitteissa vahvistetut valtuutusten edellytykset – täytäntöönpanotoimenpiteet, jotka on vahvistettu radiotaajuuspäätöksen 676/2002/EY[10] nojalla, jolla yhdenmukaistetaan tiettyjen taajuuksien käyttöä koskevat tekniset edellytykset, jotka sitovat kaikkia jäsenvaltioita. EU:n tasolla yhdenmukaistettuihin taajuuksiin kuuluvat GSM:n, UMTS:n ja lyhyen kantaman radiolaitteiden taajuudet. – Johdonmukaisuus suhteessa unionin muuhun politiikkaan ja muihin tavoitteisiin Ehdotus on johdonmukainen suhteessa komission järkevän sääntelyn politiikan[11] periaatteisiin, Eurooppa 2020 ‑strategiaan etenkin innovaatiounionipolitiikan[12] mukaiseen sääntelyn uudelleentarkasteluun samoin kuin radiotaajuuspoliittiseen ohjelmaan.[13] Ehdotus on johdonmukainen suhteessa vuonna 2008 hyväksyttyyn uuteen sääntelypuitepakettiin, joka koostuu akkreditointia ja markkinavalvontaa koskevasta asetuksesta (EY) N:o 765/2008 sekä tuotteiden kaupan pitämiseen liittyviä yhteisiä puitteita koskevasta päätöksestä N:o 768/2008/EY. Päätöksessä säädetään (2 artiklassa), että lainsäädäntöä laadittaessa tai tarkistettaessa on käytettävä päätöksen säännöksiä. 2. KUULEMISTEN JA VAIKUTUSTENARVIOINTIEN TULOKSET · Kuulemiset Direktiivin toimivuudesta järjestettiin ensimmäinen julkinen kuuleminen vuonna 2007. Kuulemisessa esiin tulleet seikat sisällytettiin direktiivin toimivuudesta tehtyyn toiseen tilannekatsaukseen.[14] Komissio järjesti vuonna 2010 toisen julkisen kuulemisen, jossa keskityttiin eräiden harkinnassa olevien toimenpiteiden vaikutuksiin. Komissio sai kommentteja 122 vastaajalta, joihin kuului 50 pk-yritystä, 36 muuta talouden toimijaa, kansallisia viranomaisia, ilmoitettuja laitoksia ja standardointielimiä.[15] · Asiantuntijatiedon käyttö Vuonna 2009 tehtiin ulkoinen tutkimus sellaisten eri vaihtoehtojen vaikutuksista, joilla parannettaisiin tuotteiden jäljitettävyyttä ja sitä, miten ne täyttävät direktiivin vaatimukset.[16] Yleisesti vallitsee vahva yksimielinen tuki sille, että direktiivi linjataan uuden sääntelypuitepaketin mukaiseksi ja että sitä selkeytetään ja yksinkertaistetaan. Mielipiteet kuitenkin vaihtelevat, kun kyse on mahdollisesta vaatimuksesta, jonka mukaan tuotteet olisi rekisteröitävä ennen niiden saattamista markkinoille, ja eräistä hallinnolliseen yksinkertaistamiseen tähtäävistä toimenpiteistä. 3. EHDOTUKSEN OIKEUDELLISET NÄKÖKOHDAT · Oikeusperusta SEUT-sopimuksen 26 ja 114 artikla. · Toissijaisuus- ja suhteellisuusperiaatteet Tähän alaan liittyvien sisämarkkinalainsäädännön säännösten mukauttamiseen, selkeyttämiseen tai yksinkertaistamiseen tarvitaan EU:n tason toimia. Ehdotuksella yhdenmukaistetaan olennaisia ja hallinnollisia vaatimuksia, jotka täyttävät tuotteet pääsevät EU:n markkinoille, ja sen edut verrattuna jäsenvaltioiden yksin toteuttamiin moninaisiin vastaaviin toimenpiteisiin ovat selviä. Ehdotetuissa muutoksissa ei suhteellisuusperiaatteen mukaisesti ylitetä sitä, mikä on asetettujen tavoitteiden saavuttamiseksi tarpeen. Uusilla tai muutetuilla velvollisuuksilla ei aiheuteta tarpeettomia rasitteita tai kustannuksia yrityksille – etenkään pienille ja keskisuurille yrityksille – eikä viranomaisille. Jos muutoksilla on kielteisiä vaikutuksia, niiden analyysin perusteella on pystytty esittämään parhaiten oikeassa suhteessa olevaa ratkaisua kartoitettuihin ongelmiin. Jotkin muutokset koskevat nykyisen direktiivin selkeyttämistä ottamatta käyttöön uusia vaatimuksia. · Sääntelytavan valinta Ehdotuksella korvataan nykyinen direktiivi 1999/5/EY uudella direktiivillä, jonka jäsenvaltiot saattavat osaksi lainsäädäntöään kansallisilla säädöksillä. 4. TALOUSARVIOVAIKUTUKSET Ehdotus on nykyisen monivuotisen rahoituskehyksen mukainen. Kaikki direktiiviehdotukseen sisältyvät toimenpiteet ovat johdonmukaisia suhteessa nykyiseen ja komission ehdottamaan seuraavaan monivuotiseen rahoituskehykseen (2014–2020) ja niiden mukaisia. Ehdotuksen mukaan on mahdollista edellyttää tietyntyyppisten radiolaitteiden rekisteröintiä ennen niiden saattamista markkinoille. Jos tätä mahdollisuutta käytetään, olisi perustettava komission hallinnoima tietokanta. Käytettävissä olevaan kustannusarvioon sisältyvät 300 000 euron investointi ja 30 000 euron vuotuiset ylläpitokulut. 5. LISÄTIETOJA · Yksinkertaistaminen ja hallinnollisen taakan keventäminen Ehdotuksella pyritään selkeyttämään direktiivin soveltamista ja välttämään turha hallinnollinen rasitus yrityksille ja viranomaisille lisäämällä taajuushallinnon joustavuutta ja helpottamalla taajuuksien käyttöön liittyviä hallinnollisia menettelyjä. Ehdotus sisältyy komission jatkuvaan ohjelmaan, jonka tarkoituksena on yhteisön säännöstön yksinkertaistaminen ja saattaminen ajan tasalle, ja komission lainsäädäntö- ja työohjelmaan viitenumerolla 2009/ENTR/021. · Uudelleentarkastelu Ehdotuksen mukaan komissio tutkii direktiivin toimivuuden ja antaa siitä raportin neljän vuoden kuluttua direktiivin voimaantulosta ja sen jälkeen joka viides vuosi. · Tiedonsaanti jäsenvaltioilta Jäsenvaltioiden on ilmoitettava komissiolle direktiivin saattamisesta osaksi kansallista lainsäädäntöä ja toimitettava komissiolle raportti sen soveltamisesta kolmen vuoden kuluttua direktiivin voimaantulosta ja sen jälkeen joka toinen vuosi. · Euroopan talousalue Ehdotettu toimenpide koskee ETA-sopimuksen soveltamisalaan kuuluvaa alaa, minkä vuoksi se on ulotettava koskemaan Euroopan talousaluetta. · Ehdotuksen yksityiskohdat Direktiivin tarkistamista koskevan ehdotuksen merkittävimmät osatekijät ovat seuraavat: 1. Linjaaminen tuotteiden kaupan pitämiseen liittyvistä yhteisistä puitteista tehdyn päätöksen 768/2008/EY mukaiseksi: – 2 artikla sisältää päätöksen 768/2008/EY R1 luvussa vahvistetut määritelmät. – 10–15 artikla sisältää päätöksen 768/2008/EY R2 luvussa vahvistetut talouden toimijoiden velvollisuudet. – 17 artikla ja liitteet III, IV ja V sisältävät päätöksen 768/2008/EY liitteessä II vahvistetut vaatimustenmukaisuuden arvioinnissa käytettävät moduulit. – 22–38 artikla sisältää päätöksen 768/2008/EY R4 luvussa vahvistetut vaatimustenmukaisuuden arviointilaitosten ilmoittamista koskevat velvollisuudet. – 39–43 artikla sisältää päätöksen 768/2008/EY R5 luvussa vahvistetut yksinkertaistetut suojamenettelyt. 2. 2 artiklan 1 kohdassa annetaan uusi ’radiolaitteiden’ määritelmä, joka määrittää direktiivin muutetun soveltamisalan. Siihen kuuluvat kaikki ja ainoastaan ne laitteet, jotka tarkoituksella lähettävät radiospektriä käyttäen signaaleja joko viestintää varten tai muutoin. Direktiivin 3 artiklan 2 kohdassa olevaa olennaista vaatimusta on muutettu vastaavasti siten, että siinä tarkoitetaan pelkästään lähetettäviä signaaleja. Sen vuoksi ehdotetaan direktiiville uutta nimeä: direktiivi radiolaitteiden asettamista saataville markkinoilla koskevan jäsenvaltioiden lainsäädännön yhdenmukaistamisesta. 3. 3 artiklan 3 kohdan a alakohdan myötä voidaan edellyttää, että radiolaitteet ovat yhteensopivia esimerkiksi latureiden kaltaisten lisälaitteiden kanssa. 4. 3 artiklan 3 kohdan g alakohdan myötä voidaan edellyttää, että ohjelmistoradiolaitteiden osalta varmistetaan, että yhdessä käytetään vain yhteensopivia ohjelmistoja ja laitteistoja. 4 artiklan nojalla voidaan vahvistaa toimenpiteitä, joilla vältetään se, että kyseinen sääntelyvaatimus muodostaa markkinoille kilpailuesteitä kolmansien osapuolten ohjelmistojen suhteen. 5. 5 artiklan myötä voidaan edellyttää sellaisten tuotteiden rekisteröimistä keskusjärjestelmään, jotka jäsenvaltioiden 47 artiklan 1 kohdan mukaisesti toimittamien tietojen perusteella kuuluvat tuoteluokkiin, joissa vaatimustenmukaisuus on heikkoa. 6. 7 artiklassa selkeytetään radio- ja telepäätelaitedirektiivin ja radiospektrin käyttöä koskevan EU:n ja kansallisen lainsäädännön suhdetta. 7. Yksinkertaistaminen ja hallinnollisen taakan keventäminen: – 2 artiklan 1 kohdassa annetulla radiolaitteiden uudella määritelmällä määritetään selkeästi direktiivin soveltamisala suhteessa direktiiviin 2004/108/EY (sähkömagneettista yhteensopivuutta koskeva direktiivi).[17] – Puhtaat vastaanottimet ja kiinteän verkon päätelaitteet eivät jatkossa kuulu tämän direktiivin soveltamisalaan vaan direktiivien 2004/108/EY ja 2006/95/EY[18] taikka jännitteensä perusteella direktiivin 2004/108/EY ja 2001/95/EY[19] soveltamisalaan. Tämä keventää hallinnollista taakkaa jonkin verran. – Vaatimus ilmoittaa EU:n tasolla yhdenmukaistamattomia taajuuksilla käytettävien laitteiden saattamisesta markkinoille (nykyinen 6 artiklan 4 kohta) poistetaan. – Vaatimus kiinnittää tuotteeseen laiteluokan tunniste (nykyinen liitteessä VII oleva 5 kohta) poistetaan. – Vaatimus kiinnittää käyttöohjeisiin CE-merkintä (nykyinen liitteessä VII oleva 3 kohta) poistetaan. – Kilpailua päätelaitteiden markkinoilla tukevat vaatimukset (nykyiset 4 artiklan 2 kohta ja 7 artiklan 3–5 kohta) poistetaan direktiivin tekstistä. Vastaavia vaatimuksia on voimassa direktiivin 2008/63/EY[20] nojalla. 8. Saattaminen linjaan Euroopan unionin toiminnasta tehdyn sopimuksen ja komission täytäntöönpanovallan käyttöä koskevan asetuksen (EU) N:o 182/2011 kanssa: – Täytäntöönpanovallan ja siirretyn säädösvallan käyttämistä koskevat menettelyt vahvistetaan 44 artiklassa (komiteamenettely) ja 45 artiklassa (siirretyn säädösvallan käyttäminen). – Täytäntöönpanovaltaa ehdotetaan 8 artiklan 3 kohdassa (laiteluokkien määrittäminen) ja 10 artiklan 9 kohdassa (radiolaitteiden maantieteellistä käyttöaluetta ja käyttörajoituksia koskevien tietojen esittäminen). – Siirrettyä säädösvaltaa ehdotetaan 2 artiklan 3 kohdassa (liitteen II mukauttaminen tekniikan kehitykseen – luettelo eräistä radiolaitteiden määritelmän piiriin kuuluvista tai kuulumattomista laitteista), 3 artiklan 3 kohdassa (uudet olennaiset vaatimukset), 4 artiklan 2 kohdassa (ohjelmistoradiolaitteiden yhteensopivuutta koskevien tietojen antaminen) ja 5 artiklan 2 kohdassa (vaatimus rekisteröidä eräisiin luokkiin kuuluvat radiolaitteet). 2012/0283 (COD) Ehdotus EUROOPAN PARLAMENTIN JA NEUVOSTON DIREKTIIVI radiolaitteiden asettamista saataville markkinoilla koskevan jäsenvaltioiden lainsäädännön yhdenmukaistamisesta (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 114 artiklan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottavat huomioon talous- ja sosiaalikomitean lausunnon,[21] ovat kuulleet Euroopan tietosuojavaltuutettua,[22] noudattavat tavallista lainsäätämisjärjestystä sekä katsovat seuraavaa: (1) Radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annettua Euroopan parlamentin ja neuvoston direktiiviä 1999/5/EY[23] on muutettu merkittävästi useita kertoja. Koska siihen tehdään uusia muutoksia, se olisi selkeyden vuoksi korvattava. (2) Tuotteiden kaupan pitämiseen liittyvää akkreditointia ja markkinavalvontaa koskevista vaatimuksista ja neuvoston asetuksen (ETY) N:o 339/93 kumoamisesta 9 päivänä heinäkuuta 2008 annetussa Euroopan parlamentin ja neuvoston asetuksessa (EY) N:o 765/2008[24] vahvistetaan vaatimustenmukaisuuden arviointilaitosten akkreditointia koskevat säännöt, tuotteiden markkinavalvontaa ja kolmansista maista tuotavien tuotteiden tarkastuksia koskevat puitteet sekä CE-merkintää koskevat yleiset periaatteet. (3) Tuotteiden kaupan pitämiseen liittyvistä yhteisistä puitteista ja päätöksen 93/465/ETY kumoamisesta 9 päivänä heinäkuuta 2008 tehdyssä Euroopan parlamentin ja neuvoston päätöksessä N:o 768/2008/EY[25] säädetään yhteisistä puitteista yleisille periaatteille ja viitesäännöksille, joita on tarkoitus soveltaa kaikessa tuotteiden kaupan pitämisen ehtojen yhdenmukaistamista koskevassa lainsäädännössä, jotta voidaan tarjota johdonmukainen perusta kyseisen lainsäädännön tarkistamista tai uudelleenlaatimista varten. Direktiivi 1999/5/EY olisi sen vuoksi mukautettava mainittuun päätökseen. (4) Direktiivin 1999/5/EY olennaiset vaatimukset, jotka liittyvät kiinteän verkon päätelaitteisiin, toisin sanoen terveyden ja turvallisuuden suojelu ja sähkömagneettinen yhteensopivuus, on asianmukaisesti katettu tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 12 päivänä joulukuuta 2006 annetulla Euroopan parlamentin ja neuvoston direktiivillä 2006/95/EY[26] ja sähkömagneettista yhteensopivuutta koskevan jäsenvaltioiden lainsäädännön lähentämisestä ja direktiivin 89/336/ETY kumoamisesta 15 päivänä joulukuuta 2004 annetulla Euroopan parlamentin ja neuvoston direktiivillä 2004/108/EY.[27] Tätä direktiiviä ei sen vuoksi pitäisi soveltaa kiinteän verkon päätelaitteisiin. (5) Päätelaitteiden markkinoiden kilpailukysymykset on asianmukaisesti katettu kilpailusta telepäätemarkkinoilla 20 päivänä kesäkuuta 2008 annetulla komission direktiivillä 2008/63/EY[28] ja etenkin siinä säädetyllä vaatimuksella, jonka mukaan kansallisten sääntelyviranomaisten on varmistettava, että yksityiskohtaiset verkkoliittymän tekniset rajapintaeritelmät julkaistaan. Sen vuoksi tähän direktiiviin ei tarvitse sisällyttää direktiivissä 2008/63/EY olevia vaatimuksia, joilla helpotetaan kilpailua päätemarkkinoilla. (6) Laitteet, jotka tarkoituksella lähettävät radioaaltoja käyttötarkoituksensa vuoksi, käyttävät järjestelmällisesti radiospektriä. Jotta voidaan varmistaa spektrin tehokas käyttö ja välttää haitallinen häirintä, kaikkien tällaisten laitteiden olisi kuuluttava tämän direktiivin soveltamisalaan riippumatta siitä, pystyykö laite viestimään. (7) Kokemus on osoittanut, että on vaikea määritellä, kuuluvatko eräät tuotteet direktiivin 1999/5/EY soveltamisalaan. Erityisesti sellaisten tuotteiden osalta, jotka perustuvat tekniikan kehitykseen ja joiden luokittelu on vaikeaa, on tarpeen vahvistaa tuoteluokat, jotka kuuluvat tai eivät kuulu radiolaitteiden määritelmän piiriin. Tiettyjen tämän direktiivin muiden kuin keskeisten osien täydentämiseksi tai muuttamiseksi olisi komissiolle siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, joilla muutetaan liitettä II sen mukauttamiseksi tekniikan kehitykseen. (8) Direktiivissä 2006/95/EY vahvistetut turvallisuutta koskevat olennaiset vaatimukset riittävät kattamaan myös radiolaitteet, minkä vuoksi niitä olisi pidettävä perustana ja niitä olisi sovellettava tämän direktiivin nojalla. Jotta vältettäisiin tarpeettomat päällekkäiset säännökset olennaisia vaatimuksia lukuun ottamatta, direktiiviä 2006/95/EY ei pitäisi soveltaa radiolaitteisiin. (9) Direktiivissä 2004/108/EY vahvistetut sähkömagneettista yhteensopivuutta koskevat olennaiset vaatimukset riittävät kattamaan myös radiolaitteet, minkä vuoksi niitä olisi pidettävä perustana ja niitä olisi sovellettava tämän direktiivin nojalla. Jotta vältettäisiin tarpeettomat päällekkäiset säännökset olennaisia vaatimuksia lukuun ottamatta, direktiiviä 2004/108/EY ei pitäisi soveltaa radiolaitteisiin. (10) Olisi taattava tekniikan nykyisen tason mukainen radiospektrin tehokas käyttö haitallisten häiriöiden estämiseksi. (11) Vaikka vastaanottimet eivät itse aiheuta haitallisia häiriöitä, vastaanottokyky on yhä tärkeämpi tekijä varmistettaessa radiospektrin tehokas käyttö siten, että vastaanottimet sietävät paremmin häiriöitä ja muita kuin toivottuja signaaleja direktiivin 2004/108/EY olennaisten vaatimusten perusteella. (12) Pelkästään vastaanottavien laitteiden vastaanottokykyyn sovelletaan direktiivin 2004/108/EY olennaisia vaatimuksia etenkin sellaisten muiden kuin toivottujen signaalien osalta, jotka johtuvat jaettujen tai rinnakkaistaajuusalueiden tehokkaasta käytöstä, eikä näitä laitteita sen vuoksi tarvitse sisällyttää tämän direktiivin soveltamisalaan. (13) Joissain tapauksissa yhteentoimivuus verkkojen välityksellä muiden radiolaitteistojen kanssa ja liittäminen asianmukaisen tyyppisiin rajapintoihin koko unionin alueella saattaa olla tarpeen. Radiolaitteiden ja lisälaitteiden, kuten laturien, yhteentoimivuus voi yksinkertaistaa radiolaitteiden käyttöä ja vähentää tarpeetonta jätettä. (14) Radiolaitteiden käyttäjien henkilötietojen ja yksityisyyden suojaa ja suojaa petoksilta voidaan tehostaa radiolaitteiden erityisillä ominaisuuksilla. Radiolaitteet olisi sen vuoksi asianmukaisissa tapauksissa suunniteltava niin, että ne tukevat näitä ominaisuuksia. (15) Radiolaitteet voivat olla olennaisia tarjottaessa pääsy hätäpalveluihin. Radiolaitteet olisi sen vuoksi asianmukaisissa tapauksissa suunniteltava niin, että ne tukevat niitä ominaisuuksia, joita tarvitaan hätäpalveluihin pääsyä varten. (16) Radiolaitteet ovat tärkeitä vammaisten, jotka ovat huomattava ja kasvava väestöryhmä jäsenvaltioissa, hyvinvoinnin ja työllisyyden kannalta. Sen vuoksi radiolaitteet olisi mahdollisuuksien mukaan suunniteltava siten, että vammaiset voivat käyttää niitä ilman niiden mukauttamista tai mahdollisimman vähäisin mukautuksin. (17) Ohjelmiston sisällyttäminen tai jo asennetun ohjelmiston muuttaminen voi joidenkin radiolaiteluokkien osalta vaikuttaa olennaisten vaatimusten täyttymiseen. Käyttäjän, radiolaitteen tai kolmannen osapuolen pitäisi pystyä lataamaan radiolaitteeseen ohjelmistoja vain siinä tapauksessa, ettei vaarana ole, ettei radiolaite olisi enää soveltuvien olennaisten vaatimusten mukainen. (18) On tarpeen tarjota mahdollisuus ottaa käyttöön täydentäviä vaatimuksia, joilla vastataan tarpeisiin, jotka liittyvät yhteentoimivuuteen, käyttäjien yksityisyyden suojaan, petosten torjuntaan, vammaisiin käyttäjiin, hätäpalvelujen saantiin tai vaatimusten vastaisten ohjelmistojen ja radiolaitteiden yhdistelmien torjumiseen. Tiettyjen tämän direktiivin muiden kuin keskeisten osien täydentämiseksi tai muuttamiseksi olisi komissiolle siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, joilla määritellään sellaiset radiolaiteluokat, joiden on täytettävä olennaiset lisävaatimukset, jotka liittyvät yhteentoimivuuteen, käyttäjien yksityisyyden suojaan, petosten torjuntaan, vammaisiin käyttäjiin, hätäpalvelujen saantiin tai vaatimusten vastaisten ohjelmistojen ja radiolaitteiden yhdistelmien torjumiseen. (19) Radiolaitteen toiminnetta, jolla tarkastetaan laitteen ja ohjelmiston yhdistelmän vaatimustenmukaisuus, ei pitäisi käyttää väärin siten, että laitteen käyttö riippumattomien osapuolten ohjelmistojen kanssa estetään. Kilpailua voitaisiin helpottaa tarjoamalla viranomaisille, valmistajille ja käyttäjille tietoja suunniteltujen radiolaite-ohjelmistoyhdistelmien vaatimustenmukaisuudesta. Tiettyjen tämän direktiivin muiden kuin keskeisten osien täydentämiseksi tai muuttamiseksi olisi komissiolle siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, joilla määritellään sellaiset radiolaiteluokat, joiden osalta valmistajien on annettava tietoja suunniteltujen radiolaite-ohjelmistoyhdistelmien vaatimustenmukaisuudesta, toimitettavat tiedot samoin kuin tietojen saataville saattamista koskevat säännöt. (20) Vaatimuksella, jonka mukaan markkinoille saatettavaksi aiottava radiolaite on rekisteröitävä keskustietokantaan, saatetaan parantaa markkinavalvonnan toimivuutta ja tehokkuutta ja siten auttaa varmistamaan direktiivin noudattamisen hyvä taso. Tällainen vaatimus aiheuttaa lisärasitusta talouden toimijoille, joten se olisi otettava käyttöön vain niiden radiolaiteluokkien osalta, joissa ei ole päästy korkeatasoiseen vaatimustenmukaisuuteen. Tiettyjen tämän direktiivin muiden kuin keskeisten osien täydentämiseksi tai muuttamiseksi olisi komissiolle siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, joilla määritellään sellaiset radiolaiteluokat, joihin kuuluvat laitteet on rekisteröitävä keskustietokantaan jäsenvaltioiden toimittamien vaatimustenmukaisuustietojen perusteella, ja joissa täsmennetään ne tiedot, jotka on rekisteröitävä, samoin kuin rekisteröintiä ja rekisterinumeron kiinnittämistä koskevat säännöt. (21) Asiaankuuluvat olennaiset vaatimukset täyttävien radiolaitteiden vapaa liikkuvuus olisi sallittava. Tällaisten laitteiden käyttöönotto ja käyttötarkoituksensa mukainen käyttö olisi sallittava, tapauksen mukaan radiospektrin käyttöä ja palvelun tarjoamiseen liittyviä lupia koskevien sääntöjen mukaisesti. (22) Jotta vältettäisiin tarpeettomat radiolaitteiden kaupan esteet unionin sisämarkkinoilla, jäsenvaltioiden olisi ilmoitettava teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY[29] mukaisesti muille jäsenvaltioille ja komissiolle teknisiin määräyksiin liittyvistä hankkeistaan, jotka koskevat esimerkiksi radioliittymiä, ei kuitenkaan siinä tapauksessa, että nämä mahdollistavat sen, että jäsenvaltiot voivat noudattaa sitovia unionin säädöksiä, kuten Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY[30] nojalla toteutettuja täytäntöönpanotoimenpiteitä. (23) Kun annetaan tietoja säänneltyjen radioliittymien vastaavuudesta ja niiden käyttöehdoista, vähennetään esteitä radiolaitteiden pääsyltä sisämarkkinoille. Komission olisi siksi arvioitava ja vahvistettava kyseisten säänneltyjen radioliittymien vastaavuus ja saatettava nämä tiedot saataville radiolaiteluokkien muodossa. (24) Taajuuksien käyttöä yhteisössä koskevien tietojen yhdenmukaisesta saatavuudesta 16 päivänä toukokuuta 2007 tehdyn komission päätöksen 2007/344/EY[31] mukaisesti jäsenvaltioiden on käytettävä Euroopan radioviestintätoimiston ERO:n EFIS-järjestelmää (ERO Frequency Information System) saattaakseen internetin välityksellä yleisesti saataville vertailukelpoista tietoa taajuuksien käytöstä kussakin jäsenvaltiossa. Valmistajat voivat hakea EFIS-järjestelmästä kaikkia unionin jäsenvaltioita koskevia taajuustietoja ennen radiolaitteiden saattamista markkinoille ja arvioida tällä tavoin, voidaanko kyseisiä radiolaitteita käyttää kussakin eri jäsenvaltiossa ja millä edellytyksillä. Tämän direktiivin ei näin ollen ole tarpeen sisältää lisäsäännöksiä, kuten ennakkoilmoitus, joiden avulla valmistajat saavat tietoonsa yhdenmukaistamattomia taajuuksia käyttävien radiolaitteiden käyttöedellytykset. (25) Tutkimus- ja esittelytoimien edistämiseksi pitäisi olla mahdollista esitellä messuilla, näyttelyissä ja vastaavissa tilaisuuksissa radiolaitteita, jotka eivät ole tämän direktiivin mukaisia ja joita ei voida saattaa markkinoille, sillä edellytyksellä, että näytteillepanijat huolehtivat riittävien tietojen antamisesta vierailijoille. (26) Talouden toimijoiden olisi oltava toimitusketjuun liittyvien tehtäviensä mukaisesti vastuussa tuotteiden vaatimustenmukaisuudesta, jotta varmistetaan terveyden ja turvallisuuden suojelun korkea taso, sähkömagneettinen yhteensopivuus ja taajuuksien tehokas käyttö haitallisten häiriöiden estämiseksi sekä taataan terve kilpailu unionin markkinoilla. (27) Kaikkien talouden toimijoiden, jotka kuuluvat toimitus- ja jakeluketjuun, olisi ryhdyttävä tarvittaviin toimenpiteisiin sen varmistamiseksi, että markkinoilla asetetaan saataville ainoastaan sellaisia tuotteita, jotka ovat tämän direktiivin vaatimusten mukaisia. On tarpeen säätää selkeästä ja oikeasuhteisesta velvollisuuksien jakautumisesta, joka vastaa kunkin toimijan tehtävää toimitus- ja jakeluprosessissa. (28) Valmistajalla on parhaat mahdollisuudet suorittaa täydellinen vaatimustenmukaisuuden arviointimenettely, koska valmistajalla on yksityiskohtaiset tiedot suunnittelu- ja tuotantoprosessista. Vaatimustenmukaisuuden arvioinnin olisi sen vuoksi edelleen kuuluttava yksinomaan valmistajan velvollisuuksiin. (29) Valmistajan olisi toimitettava riittävät tiedot laitteen käyttötarkoituksesta, jotta sitä voidaan käyttää olennaisten vaatimusten mukaisesti. Näihin tietoihin voi olla tarpeen sisällyttää kuvaus lisälaitteista, kuten antenneista, ja osista, kuten ohjelmistoista, samoin kuin eritelmät laitteen asentamisesta. (30) Direktiivissä 1999/5/EY edellytetään EU-vaatimustenmukaisuusvakuutuksen laatimista laitteille, mikä on yksinkertaistanut ja tehostanut tiedotusta ja markkinavalvonnan toimivuutta. Mahdollisuudella laatia yksinkertaistettu EU-vaatimustenmukaisuusvakuutus on pystytty keventämään tähän vaatimukseen liittyvää rasitusta heikentämättä sen tehokkuutta, minkä vuoksi tässä direktiivissä olisi säädettävä tällaisesta mahdollisuudesta. (31) On tarpeen varmistaa, että kolmansista maista peräisin olevat tuotteet, jotka tulevat unionin markkinoille, ovat tämän direktiivin vaatimusten mukaisia, ja etenkin että valmistajat ovat noudattaneet asianmukaisia arviointimenettelyitä kyseisten tuotteiden suhteen. Olisi säädettävä, että maahantuojat huolehtivat siitä, että tuotteet, joita ne saattavat markkinoille, ovat tämän direktiivin vaatimusten mukaisia, ja että ne eivät saata markkinoille tuotteita, jotka eivät ole tällaisten vaatimusten mukaisia tai jotka aiheuttavat riskin. Lisäksi olisi säädettävä, että maahantuojien on huolehdittava siitä, että vaatimustenmukaisuuden arviointia koskevia menettelyjä on noudatettu ja että tuotteiden merkinnät ja valmistajien laatimat asiakirjat ovat valvontaviranomaisten saatavilla tarkastuksia varten. (32) Jakelija asettaa radiolaitteen saataville markkinoilla sen jälkeen, kun valmistaja tai maahantuoja on saattanut sen markkinoille, ja jakelijan olisi toimittava asianmukaista huolellisuutta noudattaen varmistaakseen, että sen radiolaitteelle suorittama käsittely ei vaikuta kielteisesti radiolaitteen vaatimustenmukaisuuteen. (33) Radiolaitetta markkinoille saattaessaan kunkin maahantuojan olisi ilmoitettava radiolaitteessa nimensä ja osoitteensa yhteydenottoja varten. Poikkeuksia olisi sovellettava tapauksissa, joissa laitteen koko tai luonne ei salli tätä. Näihin kuuluvat tapaukset, joissa maahantuojan olisi avattava pakkaus merkitäkseen nimensä ja osoitteensa radiolaitteeseen. (34) Jos talouden toimija joko saattaa radiolaitteen markkinoille omalla nimellään tai tavaramerkillään tai muuttaa radiolaitetta sellaisella tavalla, joka voi vaikuttaa tämän direktiivin vaatimusten täyttymiseen, kyseistä toimijaa olisi pidettävä valmistajana ja siksi sen olisi hoidettava valmistajalle kuuluvat velvoitteet. (35) Koska jakelijat ja maahantuojat ovat lähellä markkinoita, niiden olisi oltava mukana kansallisten toimivaltaisten viranomaisten markkinavalvontatehtävissä ja oltava valmiita osallistumaan niihin aktiivisesti toimittamalla asianomaisille viranomaisille kaikki kyseiseen radiolaitteeseen liittyvät tarvittavat tiedot. (36) Radiolaitteen jäljitettävyyden varmistaminen koko toimitusketjussa edistää markkinavalvonnan yksinkertaistamista ja tehostamista. Tehokas jäljitettävyysjärjestelmä auttaa markkinavalvontaviranomaisia jäljittämään vaatimustenvastaisen radiolaitteen markkinoilla saataville asettamisesta vastaavan talouden toimijan. (37) Tässä direktiivissä olisi rajoituttava olennaisten vaatimusten ilmaisemiseen. Jotta kyseisten vaatimusten mukaisuutta olisi helpompi arvioida, on tarpeen säätää vaatimustenmukaisuusolettamasta sellaisten radiolaitteiden osalta, jotka ovat sellaisten yhdenmukaistettujen standardien mukaisia, jotka on vahvistettu [eurooppalaisesta standardoinnista] annetun asetuksen (EU) N:o [../..][32] mukaisesti kyseisiä vaatimuksia vastaavien yksityiskohtaisten teknisten eritelmien ilmaisemista varten. (38) [Eurooppalaisesta standardoinnista] annetussa asetuksessa (EU) N:o [../..] säädetään yhdenmukaistetuista standardeista esitettäviä vastalauseita koskevasta menettelystä tapauksissa, joissa kyseiset standardit eivät kokonaan täytä tämän direktiivin vaatimuksia. (39) Jotta talouden toimijoilla olisi mahdollisuus osoittaa ja toimivaltaisilla viranomaisilla mahdollisuus varmistaa, että markkinoilla saataville asetettavat radiolaitteet ovat olennaisten vaatimusten mukaisia, on tarpeen säätää vaatimustenmukaisuuden arviointimenettelyistä. Päätöksessä N:o 768/2008/EY säädetään vaatimustenmukaisuuden arviointimenettelyissä käytettävistä moduuleista, joihin sisältyy menettelyjä vähiten tiukoista tiukimpiin suhteutettuna kyseessä olevaan riskitasoon ja vaadittuun turvallisuustasoon. Eri alojen välisen johdonmukaisuuden varmistamiseksi ja tapauskohtaisten variaatioiden välttämiseksi vaatimustenmukaisuuden arviointimenettelyt olisi valittava kyseisten moduulien joukosta. (40) Valmistajien olisi laadittava EU-vaatimustenmukaisuusvakuutus, jossa annetaan yksityiskohtaiset tiedot siitä, että radiolaite on tämän direktiivin sekä unionin muun asiaankuuluvan yhdenmukaistamislainsäädännön vaatimusten mukainen. (41) CE-merkintä osoittaa tuotteen vaatimustenmukaisuuden ja on näkyvä seuraus vaatimustenmukaisuuden arvioinnin koko prosessista laajassa merkityksessä. CE-merkinnän yleiset periaatteet vahvistetaan asetuksessa (EY) N:o 765/2008. CE-merkinnän kiinnittämistä koskevista säännöistä olisi säädettävä tässä direktiivissä. (42) Vaatimus, jonka mukaan tuotteisiin on kiinnitettävä CE-merkintä, on tärkeä tietojen antamiseksi kuluttajille ja viranomaisille. Direktiivissä 1999/5/EY annetulla mahdollisuudella kiinnittää pieniin laitteisiin pienennetty CE-merkintä, kunhan se on edelleen näkyvä ja luettavissa, on pystytty yksinkertaistamaan tämän vaatimuksen soveltamista heikentämättä sen tehokkuutta, minkä vuoksi tässä direktiivissä olisi säädettävä tällaisesta mahdollisuudesta. (43) Direktiivissä 1999/5/EY olevan vaatimuksen, jonka mukaan laitteiden pakkauksiin on kiinnitettävä CE-merkintä, on havaittu yksinkertaistavan markkinavalvontaa, minkä vuoksi se olisi sisällytettävä tähän direktiiviin. (44) Tässä direktiivissä säädetyt vaatimustenmukaisuuden arviointimenettelyt edellyttävät jäsenvaltioiden komissiolle ilmoittamien vaatimustenmukaisuuden arviointilaitosten toimintaa. (45) Kokemus on osoittanut, että direktiivissä 1999/5/EY asetetut ehdot, jotka vaatimustenmukaisuuden arviointilaitosten on täytettävä, jotta ne voidaan ilmoittaa komissiolle, eivät ole riittäviä varmistamaan, että ilmoitettujen laitosten toiminta on kauttaaltaan korkeatasoista koko unionissa. On kuitenkin olennaista, että kaikki ilmoitetut laitokset suorittavat tehtävänsä samantasoisesti ja terveen kilpailun edellytysten mukaisesti. Tämä edellyttää pakollisten vaatimusten asettamista vaatimustenmukaisuuden arviointilaitoksille, jotka haluavat tulla ilmoitetuiksi vaatimustenmukaisuuden arviointipalvelujen tarjoamista varten. (46) Jotta varmistetaan vaatimustenmukaisuuden arvioinnin yhtenäinen laatutaso, on tarpeen vahvistaa myös ilmoittamisesta vastaavia viranomaisia sekä muita ilmoitettujen laitosten arvioinnissa, ilmoittamisessa ja valvonnassa mukana olevia elimiä koskevat vaatimukset. (47) Jos vaatimustenmukaisuuden arviointilaitos osoittaa noudattavansa yhdenmukaistettuja standardeja, sen olisi oletettava täyttävän tässä direktiivissä säädetyt vastaavat vaatimukset. (48) Tässä direktiivissä säädettyä järjestelmää täydentää akkreditointijärjestelmä, josta säädetään asetuksessa (EY) N:o 765/2008. Koska akkreditointi on olennainen keino tarkastaa vaatimustenmukaisuuden arviointilaitosten pätevyys, sitä olisi käytettävä myös ilmoittamistarkoituksia varten. (49) Kansallisten viranomaisten olisi kaikkialla unionissa pidettävä asetuksen (EY) N:o 765/2008 säännösten mukaista avointa akkreditointia, jolla varmistetaan tarvittava luottamuksen taso vaatimustenmukaisuusvakuutuksissa, ensisijaisena keinona, jolla osoitetaan vaatimustenmukaisuuden arviointilaitosten tekninen pätevyys. Kansalliset viranomaiset voivat kuitenkin harkita, onko niillä riittävät resurssit toteuttaa tämä arviointi itse. Tällaisessa tapauksessa, jotta voidaan varmistaa muiden kansallisten viranomaisten tekemän arvioinnin uskottavuuden asianmukainen taso, niiden olisi toimitettava komissiolle ja muille jäsenvaltioille tarvittava asiakirja-aineisto, jolla osoitetaan, että arvioidut vaatimustenmukaisuuden arviointilaitokset täyttävät asian kannalta merkitykselliset lainsäädännölliset vaatimukset. (50) Vaatimustenmukaisuuden arviointilaitokset teettävät usein alihankintana osia vaatimustenmukaisuuden arviointiin liittyvistä toimistaan tai käyttävät tytäryhtiötä. Radiolaitteiden unionin markkinoille saattamisen edellyttämän suojan tason turvaamiseksi on olennaista, että vaatimustenmukaisuuden arviointitehtävien suorittamista varten alihankkijat ja tytäryhtiöt täyttävät samat vaatimukset kuin ilmoitetut laitokset. Sen vuoksi on tärkeää, että ilmoitettavien laitosten pätevyyden ja suoritusten arviointi ja jo ilmoitettujen laitosten valvonta kattaa myös alihankkijoiden ja tytäryhtiöiden suorittamat toimet. (51) Ilmoitusmenettelyn tehokkuuden ja avoimuuden lisääminen ja erityisesti sen mukauttaminen uusiin tekniikoihin on tarpeen, jotta sähköinen ilmoittaminen on mahdollista. (52) Koska ilmoitetut laitokset voivat tarjota palvelujaan unionin koko alueella, on tarkoituksenmukaista antaa muille jäsenvaltioille ja komissiolle mahdollisuus esittää vastalauseita ilmoitetun laitoksen osalta. Sen vuoksi on tärkeää säätää ajanjaksosta, jonka aikana voidaan selvittää mahdolliset epäilykset tai huolenaiheet vaatimustenmukaisuuden arviointilaitosten pätevyyden suhteen, ennen kuin ne alkavat toimia ilmoitettuina laitoksina. (53) Kilpailukyvyn vuoksi on oleellista, että ilmoitetut laitokset soveltavat vaatimustenmukaisuuden arviointimenettelyitä aiheuttamatta kohtuutonta taakkaa talouden toimijoille. Samasta syystä ja talouden toimijoiden yhdenvertaisen kohtelun varmistamiseksi on taattava vaatimustenmukaisuuden arviointimenettelyiden teknisen soveltamisen johdonmukaisuus. Tämä voidaan saavuttaa parhaiten asianmukaisella koordinoinnilla ja yhteistyöllä ilmoitettujen laitosten välillä. (54) Oikeusvarmuuden takaamiseksi on tarpeen selventää, että radiolaitteisiin sovelletaan asetuksessa (EY) N:o 765/2008 vahvistettuja sääntöjä, jotka koskevat unionin markkinavalvontaa ja unionin markkinoille tuleville tuotteille tehtäviä tarkastuksia. (55) Direktiivissä 1999/5/EY säädetään suojamenettelystä, jota sovelletaan ainoastaan siinä tapauksessa, että jäsenvaltioiden välillä on erimielisyyttä jonkin jäsenvaltion toteuttamista toimenpiteistä. Avoimuuden lisäämiseksi ja käsittelyyn kuluvan ajan lyhentämiseksi on tarpeen parantaa nykyistä suojalausekemenettelyä siten, että pyritään tehostamaan sitä ja hyödyntämään jäsenvaltioissa saatavilla olevaa asiantuntemusta. (56) Nykyistä järjestelmää olisi täydennettävä menettelyllä, jonka avulla asianomaiset osapuolet voivat saada tiedon aiotuista toimenpiteistä sellaisten radiolaitteiden osalta, jotka aiheuttavat riskin ihmisten terveydelle tai turvallisuudelle tai muille yleisen edun vuoksi suojeltaville näkökohdille, jotka kuuluvat tämän direktiivin olennaisten vaatimusten piiriin. Sen pitäisi myös antaa markkinavalvontaviranomaisille mahdollisuus toimia aikaisemmassa vaiheessa tällaisten laitteiden suhteen yhteistyössä kyseessä olevien talouden toimijoiden kanssa. (57) Silloin kun jäsenvaltiot ja komissio ovat yhtä mieltä jäsenvaltion toteuttaman toimenpiteen oikeutuksesta, komissiolta ei pitäisi edellyttää jatkotoimia, paitsi jos noudattamatta jättämisen voidaan katsoa johtuvan yhdenmukaistetun standardin puutteista. (58) Jotta voidaan varmistaa tämän direktiivin yhdenmukainen täytäntöönpano, komissiolle olisi siirrettävä täytäntöönpanovaltaa. Tätä toimivaltaa olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011[33] mukaisesti. (59) On erityisen tärkeää, että komissio delegoituja säädöksiä valmistellessaan toteuttaa asianmukaiset kuulemiset, myös asiantuntijatasolla. Komission olisi delegoituja säädöksiä valmistellessaan ja laatiessaan varmistettava, että asiaankuuluvat asiakirjat toimitetaan Euroopan parlamentille ja neuvostolle samanaikaisesti, ajoissa ja asianmukaisesti. (60) Jäsenvaltioiden olisi säädettävä seuraamuksista, joita sovelletaan tämän direktiivin nojalla annettujen kansallisten säännösten rikkomiseen, ja varmistettava näiden seuraamusten täytäntöönpano. Seuraamusten olisi oltava tehokkaita, oikeasuhtaisia ja varoittavia. (61) On tarpeen säätää siirtymäjärjestelyistä, jotka tekevät mahdolliseksi asettaa saataville markkinoilla ja ottaa käyttöön radiolaitteita, jotka on jo saatettu markkinoille direktiivin 1999/5/EY mukaisesti. (62) Jäsenvaltiot eivät voi riittävällä tavalla saavuttaa tämän direktiivin tavoitetta eli varmistaa, että markkinoilla olevat radiolaitteet täyttävät vaatimukset, joilla taataan terveyden ja turvallisuuden korkeatasoinen suojelu, sähkömagneettinen yhteensopivuus ja taajuuksien tehokas käyttö haitallisten häiriöiden välttämiseksi ja samalla varmistetaan sisämarkkinoiden toiminta, vaan tavoite voidaan sen laajuuden ja vaikutusten vuoksi saavuttaa paremmin unionin tasolla, joten unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä direktiivissä ei ylitetä sitä, mikä on tarpeen mainitun tavoitteen saavuttamiseksi. (63) Selittävistä asiakirjoista 28 päivänä syyskuuta 2011 annetun jäsenvaltioiden ja komission yhteisen poliittisen lausuman mukaisesti jäsenvaltiot ovat sitoutuneet perustelluissa tapauksissa liittämään ilmoitukseen toimenpiteistä, jotka koskevat direktiivin saattamista osaksi kansallista lainsäädäntöä, yhden tai useamman asiakirjan, joista käy ilmi direktiivin osien ja kansallisen lainsäädännön osaksi saattamiseen tarkoitettujen välineiden vastaavien osien suhde. Tämän direktiivin osalta lainsäätäjä pitää tällaisten asiakirjojen toimittamista perusteltuna, OVAT HYVÄKSYNEET TÄMÄN DIREKTIIVIN: I LUKU YLEISET SÄÄNNÖKSET 1 artikla Kohde ja soveltamisala 1. Tällä direktiivillä perustetaan sääntelyjärjestelmä radiolaitteiden asettamiseksi saataville markkinoilla ja käyttöön ottamiseksi unionissa. 2. Tätä direktiiviä ei sovelleta liitteessä I lueteltuihin laitteisiin. 3. Tätä direktiiviä ei sovelleta radiolaitteisiin, joita käytetään yksinomaan yleisen turvallisuuden varmistamiseen, puolustukseen, valtion turvallisuuteen – valtion taloudellinen hyvinvointi mukaan luettuna, milloin toiminta liittyy valtion turvallisuusasioihin – ja valtion toimintaan rikosoikeuden alalla. 4. Tämän direktiivin soveltamisalaan kuuluviin radiolaitteisiin ei sovelleta direktiiviä 2006/95/EY lukuun ottamatta tämän direktiivin 3 artiklan 1 kohdan a alakohdassa säädettyjä tapauksia. 2 artikla Määritelmät 1. Tässä direktiivissä tarkoitetaan 1) ’radiolaitteella’ tuotetta, joka tarkoituksella lähettää radioaaltoja käyttötarkoituksensa täyttämiseksi tai joka tarvitsee täydennyksekseen lisälaitteen, kuten antennin, voidakseen lähettää radioaaltoja käyttötarkoituksensa täyttämiseksi 2) ’radioaalloilla’ sähkömagneettisia aaltoja, joiden taajuus on 9 kHz:n ja 3 000 GHz:n välillä ja jotka etenevät vapaassa tilassa aaltojohtoon kytkeytymättä 3) ’rajapinnalla’ radioliitäntää, joka määrittelee radiolaitteiden välisen yhteyden ominaisuudet, ja niiden teknisiä eritelmiä 4) ’radiolaiteluokalla’ luokkaa, johon kuuluvat ne radiolaitteet, jotka tämän direktiivin mukaisesti ovat samankaltaisia, sekä niitä liitäntöjä, joita varten laitteet on suunniteltu 5) ’haitallisella häiriöllä’ Euroopan parlamentin ja neuvoston direktiivissä 2002/21/EY[34] määriteltyä haitallista häiriötä 6) ’asettamisella saataville markkinoilla’ radiolaitteen toimittamista unionin markkinoille liiketoiminnan yhteydessä jakelua, kulutusta tai käyttöä varten joko maksua vastaan tai maksutta 7) ’markkinoille saattamisella’ radiolaitteen asettamista ensimmäistä kertaa saataville Euroopan unionin markkinoilla 8) ’valmistajalla’ luonnollista tai oikeushenkilöä, joka valmistaa taikka suunnitteluttaa tai valmistuttaa radiolaitetta ja markkinoi sitä omalla nimellään tai tavaramerkillään 9) ’valtuutetulla edustajalla’ Euroopan unioniin sijoittautunutta luonnollista tai oikeushenkilöä, jolla on valmistajan antama kirjallinen toimeksianto hoitaa valmistajan puolesta tietyt tehtävät 10) ’maahantuojalla’ Euroopan unioniin sijoittautunutta luonnollista tai oikeushenkilöä, joka saattaa kolmannesta maasta tuotavan radiolaitteen unionin markkinoille 11) ’jakelijalla’ muuta toimitusketjuun kuuluvaa luonnollista henkilöä tai oikeushenkilöä kuin valmistajaa tai maahantuojaa, joka asettaa radiolaitteen saataville markkinoilla 12) ’talouden toimijoilla’ valmistajia, valtuutettuja edustajia, maahantuojia ja jakelijoita 13) ’teknisellä eritelmällä’ asiakirjaa, jossa määrätään tekniset vaatimukset, jotka radiolaitteen on täytettävä 14) ’yhdenmukaistetulla standardilla’ [Eurooppalaisesta standardoinnista] annetun asetuksen (EU) N:o [../..][35] 2 artiklan 1 kohdan c alakohdassa määriteltyä yhdenmukaistettua standardia; 15) ’akkreditoinnilla’ asetuksessa (EY) N:o 765/2008 määriteltyä akkreditointia 16) ’kansallisella akkreditointielimellä’ asetuksessa (EY) N:o 765/2008 määriteltyä kansallista akkreditointielintä 17) ’vaatimustenmukaisuuden arvioinnilla’ prosessia sen arvioimiseksi, täyttyvätkö radiolaitteelle määritellyt olennaiset vaatimukset 18) ’vaatimustenmukaisuuden arviointilaitoksella’ elintä, joka suorittaa vaatimustenmukaisuuden arviointitoimia 19) ’palautusmenettelyllä’ kaikkia toimenpiteitä, joiden tarkoituksena on saada loppukäyttäjien saataville jo asetetut radiolaitteet takaisin 20) ’markkinoilta poistamisella’ kaikkia toimenpiteitä, joiden tarkoituksena on estää toimitusketjussa olevan radiolaitteen asettaminen saataville markkinoilla 21) ’CE-merkinnällä’ merkintää, jolla valmistaja osoittaa, että radiolaite on merkinnän kiinnittämistä koskevassa Euroopan unionin yhdenmukaistamislainsäädännössä asetettujen sovellettavien vaatimusten mukainen 22) ’unionin yhdenmukaistamislainsäädännöllä’ mitä tahansa unionin lainsäädäntöä, jolla yhdenmukaistetaan tuotteiden kaupan pitämisen ehtoja. 2. Tämän artiklan 1 kohdan 1 alakohtaa sovellettaessa katsotaan liitteessä II olevassa 1 kohdassa lueteltujen tuotteiden olevan radiolaitteita, kun taas liitteessä II olevassa 2 kohdassa lueteltujen tuotteiden ei katsota olevan radiolaitteita. 3. Komissio valtuutetaan antamaan 45 artiklan mukaisesti delegoituja säädöksiä, joilla mukautetaan liite II tekniikan kehitykseen. 3 artikla Olennaiset vaatimukset 1. Radiolaitteet on rakennettava siten, että taataan a) käyttäjän tai muiden henkilöiden terveyden ja turvallisuuden suojelu, mukaan luettuna direktiiviin 2006/95/EY sisältyvät tavoitteet turvallisuusvaatimusten osalta, soveltamatta kuitenkaan jännitealueen alarajaa b) sähkömagneettisen yhteensopivuuden suojaus direktiivin 2004/108/EY mukaisesti, mukaan luettuina erityisesti häiriönsiedon tasot, jotka parantavat jaettujen tai rinnakkaistaajuusalueiden tehokasta käyttöä. 2. Radiolaitteet on rakennettava siten, että niiden lähettämät signaalit käyttävät tehokkaasti maanpäälliseen tai avaruudessa tapahtuvaan radioviestintään varattua spektriä ja rataresursseja haitallisten häiriöiden välttämiseksi. Vaatimus voi täyttyä vain sellaisten radiolaitteiden osalta, joita voidaan käyttää vähintään yhdessä jäsenvaltiossa spektrin käyttöä koskevia soveltuvia vaatimuksia rikkomatta. 3. Radiolaitteet on rakennettava siten, että ne noudattavat seuraavia olennaisia vaatimuksia: a) radiolaitteet toimivat yhteen lisälaitteiden kanssa ja/tai verkkojen välityksellä muiden radiolaitteiden kanssa, ja/tai ne voidaan liittää asianmukaisen tyyppisiin rajapintoihin koko unionin alueella b) radiolaitteet eivät vahingoita verkkoa tai sen toimintaa eivätkä käytä väärin verkkoresursseja ja aiheuta näin sellaista palvelun huononemista, jota ei voida hyväksyä c) radiolaitteisiin sisältyy turvalaitteita, jotka takaavat käyttäjän ja tilaajan henkilötietojen ja yksityisyyden suojan d) radiolaitteet tukevat tiettyjä petosten torjunnan takaavia ominaisuuksia e) radiolaitteet tukevat tiettyjä hätäpalveluihin pääsyn takaavia ominaisuuksia f) radiolaitteet tukevat tiettyjä ominaisuuksia, joilla niiden käyttö tehdään helpommaksi vammaisille g) radiolaitteet tukevat tiettyjä ominaisuuksia, joilla taataan, että radiolaitteeseen voidaan ladata ohjelmistoja ainoastaan siinä tapauksessa, että ohjelmiston ja radiolaitteen yhdistelmän vaatimustenmukaisuus on osoitettu. Komissio valtuutetaan antamaan 45 artiklan mukaisesti delegoituja säädöksiä, joissa täsmennetään, mitä radiolaiteluokkia kukin ensimmäisen alakohdan a–g alakohdassa vahvistettu vaatimus koskee. 4 artikla Ohjelmistojen ja radiolaitteiden yhdistelmän vaatimustenmukaisuutta koskevien tietojen toimittaminen 1. Radiolaitteiden ja niiden käyttötarkoituksen mukaisen käytön mahdollistavien ohjelmistojen valmistajien on toimitettava jäsenvaltioille ja komissiolle tiedot 3 artiklassa vahvistettujen olennaisten vaatimusten täyttymisestä radiolaitteiden ja ohjelmistojen suunniteltujen yhdistelmien osalta. 2. Komissio valtuutetaan antamaan 45 artiklan mukaisesti delegoituja säädöksiä, joissa täsmennetään, mitä radiolaiteluokkia 1 kohdassa vahvistettu vaatimus koskee, vaaditut tiedot sekä toimintasäännöt, joiden mukaan vaatimustenmukaisuustiedot asetetaan saataville. 5 artikla Eräisiin luokkiin kuuluvien radiolaitteiden rekisteröinti 1. Valmistajien on [päivämäärä – neljän vuoden kuluttua direktiivin voimaantulosta] rekisteröitävä sellaisiin laiteluokkiin kuuluvat radiolaitetyypit, joiden osalta 3 artiklassa vahvistettujen olennaisten vaatimusten täyttyminen on heikkoa, 3 kohdassa tarkoitettuun keskusjärjestelmään, ennen kuin kyseisiin luokkiin kuuluvat radiolaitteet saatetaan markkinoille. Komissio antaa kullekin rekisteröidylle tyypille rekisterinumeron, joka valmistajien on kiinnitettävä markkinoille saatettuun radiolaitteeseen. 2. Komissio valtuutetaan antamaan 45 artiklan mukaisesti delegoituja säädöksiä, joissa täsmennetään, mitä radiolaiteluokkia 1 kohdassa vahvistettu vaatimus koskee ottaen huomioon jäsenvaltioiden 47 artiklan 1 kohdan mukaisesti toimittamat tiedot laitteiden vaatimustenmukaisuudesta, rekisteröitävät tiedot sekä toimintasäännöt, joiden mukaan rekisteröinti tapahtuu ja rekisterinumero kiinnitetään radiolaitteeseen. 3. Komissio tarjoaa käyttöön keskusjärjestelmän, jonka kautta valmistajat voivat rekisteröidä vaaditut tiedot. 6 artikla Markkinoille saattaminen Jäsenvaltioiden on varmistettava, että radiolaitteita asetetaan saataville markkinoilla vain siinä tapauksessa, että ne ovat tämän direktiivin mukaisia, kun ne on oikein asennettu ja huollettu ja niitä käytetään käyttötarkoituksensa mukaisesti. 7 artikla Käyttöönotto ja käyttö Jäsenvaltioiden on sallittava radiolaitteen käyttöönotto ja käyttö käyttötarkoitukseensa, jos laite on tämän direktiivin mukainen. Jäsenvaltiot saavat ottaa käyttöön radiolaitteiden käyttöönottoa ja/tai käyttöä koskevia lisävaatimuksia ainoastaan radiospektrin tehokkaaseen käyttöön, haitallisten häiriöiden välttämiseen taikka kansanterveydellisiin seikkoihin liittyvistä syistä, sanotun kuitenkaan rajoittamatta jäsenvaltioille päätöksestä N:o 676/2002/EY johtuvien velvollisuuksien ja unionin oikeuden mukaiselle taajuuksien käytölle etenkin direktiivin 2002/21/EY 9 artiklan 3 ja 4 kohdan nojalla asetettujen lupaehtojen soveltamista. 8 artikla Rajapintaeritelmistä ja radiolaiteluokista ilmoittaminen 1. Jäsenvaltioiden on ilmoitettava direktiivissä 98/34/EY vahvistettua menettelyä käyttäen ne rajapinnat, joita ne aikovat säännellä. 2. Kun jäsenvaltiot arvioivat radiolaitteiden ja säänneltyjen rajapintojen vastaavuutta, niiden on otettava huomioon vastaavuus suhteessa muiden jäsenvaltioiden ilmoittamiin radiorajapintoihin. 3. Komissio vahvistaa ilmoitettujen rajapintojen välisen vastaavuuden ja nimeää radiolaiteluokan, josta julkaistaan yksityiskohtaiset tiedot Euroopan unionin virallisessa lehdessä. Tällaiset täytäntöönpanosäädökset annetaan 44 artiklan 2 kohdassa tarkoitettua neuvoa-antavaa menettelyä noudattaen. 9 artikla Radiolaitteiden vapaa liikkuvuus 1. Jäsenvaltiot eivät saa tämän direktiivin piiriin kuuluvia seikkoja koskevista syistä kieltää, rajoittaa tai estää tämän direktiivin vaatimukset täyttävien radiolaitteiden saattamista markkinoille alueellaan. 2. Jäsenvaltiot eivät saa estää asettamasta messuilla, näyttelyissä, esittelyissä ja vastaavissa tilaisuuksissa näytteille radiolaitteita, jotka eivät ole tämän direktiivin säännösten mukaisia, kunhan näkyvässä kilvessä selvästi ilmoitetaan, ettei näitä radiolaitteita saa saattaa markkinoille eikä ottaa käyttöön, ennen kuin ne on saatettu vaatimusten mukaisiksi. II LUKU TALOUDEN TOIMIJOIDEN VELVOLLISUUDET 10 artikla Valmistajia koskevat velvollisuudet 1. Valmistajien on radiolaitteita markkinoille saattaessaan taattava, että ne on suunniteltu ja valmistettu 3 artiklassa vahvistettujen olennaisten vaatimusten mukaisesti. 2. Valmistajien on laadittava 21 artiklassa tarkoitetut tekniset asiakirjat ja suoritettava tai suoritutettava 17 artiklassa tarkoitettu vaatimustenmukaisuuden arviointimenettely. Kun radiolaitteen vaatimustenmukaisuus sovellettavien vaatimusten suhteen on osoitettu tällaisella menettelyllä, valmistajien on laadittava EU-vaatimustenmukaisuusvakuutus ja kiinnitettävä CE-merkintä. 3. Valmistajien on säilytettävä tekniset asiakirjat ja EU-vaatimustenmukaisuusvakuutus kymmenen vuoden ajan sen jälkeen, kun radiolaite on saatettu markkinoille. 4. Valmistajien on varmistettava, että käytössä on menettelyt, joilla varmistetaan sarjatuotannon jatkuva vaatimustenmukaisuus. Muutokset radiolaitteen suunnittelussa tai ominaisuuksissa ja muutokset yhdenmukaistetuissa standardeissa tai teknisissä eritelmissä, joihin nähden laitteen vaatimustenmukaisuus ilmoitetaan, on otettava asianmukaisesti huomioon. Silloin, kun se katsotaan radiolaitteeseen liittyvien riskien kannalta tarkoituksenmukaiseksi, valmistajien on suoritettava näytteisiin perustuvia testejä markkinoilla saataville asetetuille radiolaitteille, tutkittava valitukset, vaatimustenvastaiset radiolaitteet ja radiolaitteiden palautusmenettelyt ja tarvittaessa pidettävä niistä kirjaa sekä tiedotettava jakelijoille kaikesta tällaisesta valvonnasta. 5. Valmistajien on varmistettava, että radiolaitteisiin on kiinnitetty tyyppi-, erä- tai sarjanumero tai muu merkintä, jonka ansiosta ne voidaan tunnistaa, tai jos tuotteen koko tai luonne ei tätä salli, että vaadittu tieto on annettu pakkauksessa tai radiolaitteen mukana seuraavassa asiakirjassa. 6. Valmistajien on ilmoitettava nimensä, rekisteröity tuotenimensä tai rekisteröity tavaramerkkinsä sekä osoitteensa, josta niihin saa yhteyden, joko radiolaitteessa tai, mikäli se ei radiolaitteen koon tai luonteen vuoksi ole mahdollista, sen pakkauksessa tai sen mukana seuraavassa asiakirjassa. Osoitteessa on ilmoitettava yksi yhteyspiste, jonka kautta valmistajaan voi ottaa yhteyttä. 7. Valmistajien on varmistettava, että radiolaitteen mukana toimitetaan ohjeet ja turvallisuustiedot, jotka esitetään kuluttajien ja muiden käyttäjien helposti ymmärtämällä, kyseisen jäsenvaltion määräämällä kielellä. Ohjeissa on oltava tiedot, joita tarvitaan radiolaitteen käyttötarkoituksen mukaiseen käyttöön. Näihin tietoihin on tapauksen mukaan sisällytettävä kuvaus niistä lisälaitteista ja/tai osista, myös ohjelmistoista, joita tarvitaan radiolaitteen käyttötarkoituksen mukaiseen käyttöön. Myös seuraavat tiedot on annettava: radiolaitteen toimintataajuudet radiolaitteen toimintataajuuksilla lähetetty radiotaajuusteho. 8. Jokaisen radiolaitteen mukana on toimitettava täysimittaisen EU-vaatimustenmukaisuusvakuutuksen jäljennös. Tämä vaatimus voidaan täyttää myös toimittamalla yksinkertaistettu EU-vaatimustenmukaisuusvakuutus. Jos toimitetaan ainoastaan yksinkertaistettu EU-vaatimustenmukaisuusvakuutus, sen jäljessä on välittömästi ilmoitettava täsmällinen internet- tai sähköpostiosoite, josta täysimittainen EU-vaatimustenmukaisuusvakuutus on saatavissa. 9. Pakkauksessa annettavista tiedoista on käytävä ilmi ne jäsenvaltiot tai jäsenvaltion sisäinen maantieteellinen alue, joissa radiolaite voidaan ottaa käyttöön, ja niissä on ilmoitettava käyttäjälle joissakin jäsenvaltioissa mahdollisesti sovellettavista rajoituksista tai vaatimuksista hankkia lupa laitteen käyttöön. Nämä tiedot on annettava radiolaitteen mukana toimitettavissa ohjeissa. Komissio voi hyväksyä täytäntöönpanosäädöksiä, joissa täsmennetään, miten nämä tiedot on esitettävä. Tällaiset täytäntöönpanosäädökset hyväksytään 44 artiklan 2 kohdassa tarkoitettua neuvoa-antavaa menettelyä noudattaen. 10. Valmistajien, jotka katsovat tai joilla on syytä uskoa, että radiolaite, jonka ne ovat saattaneet markkinoille, ei ole tämän direktiivin vaatimusten mukainen, on ryhdyttävä välittömästi tarvittaviin korjaaviin toimenpiteisiin kyseisen radiolaitteen saattamiseksi vaatimusten mukaiseksi, sen poistamiseksi markkinoilta tai sitä koskevan palautusmenettelyn järjestämiseksi, jos se on tarpeen. Lisäksi silloin, kun radiolaite aiheuttaa riskin, valmistajien on välittömästi tiedotettava asiasta niiden jäsenvaltioiden toimivaltaisille kansallisille viranomaisille, joissa ne ovat asettaneet radiolaitteen saataville, ja ilmoitettava yksityiskohtaiset tiedot erityisesti vaatimustenvastaisuudesta ja toteutetuista korjaavista toimenpiteistä. 11. Valmistajien on annettava toimivaltaisen kansallisen viranomaisen perustellusta pyynnöstä viipymättä kaikki tiedot ja asiakirjat, jotka ovat tarpeen radiolaitteen vaatimustenmukaisuuden osoittamiseksi, kielellä, jota kyseinen kansallinen viranomainen helposti ymmärtää. Niiden on tehtävä kyseisen viranomaisen kanssa tämän pyynnöstä yhteistyötä toimissa, joilla pyritään poistamaan niiden markkinoille saattamien radiolaitteiden aiheuttamat riskit. 11 artikla Valtuutetut edustajat 1. Valmistajat voivat nimittää kirjallisella toimeksiannolla valtuutetun edustajan. Edellä 10 artiklan 1 kohdassa säädetyt velvollisuudet ja teknisten asiakirjojen laatiminen eivät kuulu osana valtuutetun edustajan toimeksiantoon. 2. Valtuutetun edustajan on suoritettava valmistajalta saamassaan toimeksiannossa määritellyt tehtävät. Toimeksiannon on oikeutettava valtuutettu edustaja suorittamaan vähintään seuraavat tehtävät: a) pitää EU-vaatimustenmukaisuusvakuutus ja tekniset asiakirjat asianomaisten kansallisten valvontaviranomaisten saatavilla kymmenen vuoden ajan sen jälkeen, kun radiolaite on saatettu markkinoille b) antaa toimivaltaisen kansallisen viranomaisen pyynnöstä kyseiselle viranomaiselle kaikki tiedot ja asiakirjat, jotka ovat tarpeen radiolaitteen vaatimustenmukaisuuden osoittamiseksi c) tehdä toimivaltaisen kansallisen viranomaisen kanssa tämän pyynnöstä yhteistyötä toimissa, joilla pyritään poistamaan valtuutetun edustajan toimeksiannon piiriin kuuluvien radiolaitteiden aiheuttamat riskit. 12 artikla Maahantuojien velvollisuudet 1. Maahantuojat saavat saattaa markkinoille ainoastaan vaatimusten mukaisia radiolaitteita. 2. Ennen radiolaitteen saattamista markkinoille maahantuojien on varmistettava, että valmistaja on suorittanut asianmukaisen vaatimustenmukaisuuden arviointimenettelyn. Niiden on varmistettava, että valmistaja on laatinut tekniset asiakirjat, että radiolaitteessa on CE-merkintä, että sen mukana toimitetaan 10 artiklan 7, 8 ja 9 kohdassa tarkoitetut tiedot käyttäjille ja sääntelyviranomaisille ja että valmistaja on noudattanut 10 artiklan 5 ja 6 kohdassa vahvistettuja vaatimuksia. Jos maahantuoja katsoo tai sillä on syytä uskoa, että radiolaite ei ole 3 artiklassa vahvistettujen olennaisten vaatimusten mukainen, maahantuoja ei saa saattaa radiolaitetta markkinoille, ennen kuin se on saatettu vaatimusten mukaiseksi. Lisäksi silloin, kun radiolaitteeseen liittyy riski, maahantuojan on ilmoitettava siitä valmistajalle ja markkinavalvontaviranomaisille. 3. Maahantuojien on ilmoitettava nimensä, rekisteröity tuotenimensä tai rekisteröity tavaramerkkinsä sekä osoitteensa, josta niihin saa yhteyden, joko radiolaitteessa tai, mikäli se ei ole mahdollista, sen pakkauksessa tai sen mukana seuraavassa asiakirjassa. Tämä koskee myös tapauksia, joissa radiolaitteen koko ei sitä salli tai maahantuojien olisi avattava radiolaitteen pakkaus ilmoittaakseen nimensä ja osoitteensa radiolaitteessa. 4. Maahantuojien on varmistettava, että radiolaitteen mukana toimitetaan ohjeet ja turvallisuustiedot, jotka esitetään kuluttajien ja muiden käyttäjien helposti ymmärtämällä, kyseisen jäsenvaltion määräämällä kielellä. 5. Maahantuojien on varmistettava, että sinä aikana, jona radiolaite on heidän vastuullaan, varastointi- tai kuljetusolosuhteet eivät vaaranna sen vaatimustenmukaisuutta 3 artiklassa vahvistettujen olennaisten vaatimusten suhteen. 6. Silloin, kun se katsotaan radiolaitteeseen liittyvien riskien kannalta tarkoituksenmukaiseksi, maahantuojien on kuluttajien terveyden ja turvallisuuden suojelemiseksi suoritettava näytteisiin perustuvia testejä markkinoilla saataville asetetuille radiolaitteille, tutkittava valitukset, vaatimustenvastaiset radiolaitteet ja radiolaitteiden palautusmenettelyt ja tarvittaessa pidettävä niistä kirjaa sekä tiedotettava jakelijoille kaikesta tällaisesta valvonnasta. 7. Maahantuojien, jotka katsovat tai joilla on syytä uskoa, että radiolaite, jonka ne ovat saattaneet markkinoille, ei ole tämän direktiivin vaatimusten mukainen, on ryhdyttävä välittömästi tarvittaviin korjaaviin toimenpiteisiin kyseisen radiolaitteen saattamiseksi vaatimusten mukaiseksi, sen poistamiseksi markkinoilta tai sitä koskevan palautusmenettelyn järjestämiseksi, jos se on tarpeen. Lisäksi silloin, kun radiolaite aiheuttaa riskin, maahantuojien on välittömästi tiedotettava asiasta niiden jäsenvaltioiden toimivaltaisille kansallisille viranomaisille, joissa ne ovat asettaneet radiolaitteen saataville, ja ilmoitettava yksityiskohtaiset tiedot erityisesti vaatimustenvastaisuudesta ja toteutetuista korjaavista toimenpiteistä. 8. Maahantuojien on kymmenen vuoden ajan sen jälkeen kun radiolaite on saatettu markkinoille pidettävä EU-vaatimustenmukaisuusvakuutuksen jäljennös markkinavalvontaviranomaisten saatavilla ja varmistettava, että tekniset asiakirjat voidaan antaa pyynnöstä kyseisten viranomaisten saataville. 9. Maahantuojien on annettava toimivaltaisen kansallisen viranomaisen perustellusta pyynnöstä viipymättä kaikki tiedot ja asiakirjat, jotka ovat tarpeen radiolaitteen vaatimustenmukaisuuden osoittamiseksi, kielellä, jota kyseinen kansallinen viranomainen helposti ymmärtää. Niiden on tehtävä kyseisen viranomaisen kanssa tämän pyynnöstä yhteistyötä toimissa, joilla pyritään poistamaan niiden markkinoille saattamien radiolaitteiden aiheuttamat riskit. 13 artikla Jakelijoiden velvollisuudet 1. Kun jakelijat asettavat radiolaitteen saataville markkinoilla, niiden on toimittava asiaankuuluvaa huolellisuutta noudattaen tämän direktiivin vaatimusten suhteen. 2. Jakelijoiden on ennen radiolaitteen asettamista saataville markkinoilla tarkastettava, että radiolaitteessa on vaadittu CE-merkintä, että sen mukana on vaaditut asiakirjat, ohjeet ja turvallisuustiedot kielellä, jota kuluttajat ja muut käyttäjät helposti ymmärtävät siinä jäsenvaltiossa, jossa radiolaite on määrä asettaa saataville markkinoilla, ja että valmistaja ja maahantuoja ovat noudattaneet vaatimuksia, joista säädetään 10 artiklan 5–9 kohdassa ja 12 artiklan 3 kohdassa. Jos jakelija katsoo tai sillä on syytä uskoa, että radiolaite ei ole 3 artiklassa vahvistettujen olennaisten vaatimusten mukainen, jakelija ei saa asettaa radiolaitetta saataville markkinoilla, ennen kuin se on saatettu vaatimusten mukaiseksi. Lisäksi silloin, kun radiolaitteeseen liittyy riski, jakelijan on ilmoitettava siitä valmistajalle tai maahantuojalle ja markkinavalvontaviranomaisille. 3. Jakelijoiden on varmistettava, että sinä aikana, jona radiolaite on heidän vastuullaan, varastointi- tai kuljetusolosuhteet eivät vaaranna sen vaatimustenmukaisuutta 3 artiklassa vahvistettujen olennaisten vaatimusten suhteen. 4. Jakelijoiden, jotka katsovat tai joilla on syytä uskoa, että radiolaite, jonka ne ovat asettaneet saataville markkinoilla, ei ole tämän direktiivin vaatimusten mukainen, on varmistettava, että ryhdytään tarvittaviin korjaaviin toimenpiteisiin kyseisen radiolaitteen saattamiseksi vaatimusten mukaiseksi, sen poistamiseksi markkinoilta tai sitä koskevan palautusmenettelyn järjestämiseksi, jos se on tarpeen. Lisäksi silloin, kun radiolaite aiheuttaa riskin, jakelijoiden on välittömästi tiedotettava asiasta niiden jäsenvaltioiden toimivaltaisille kansallisille viranomaisille, joissa ne ovat asettaneet radiolaitteen saataville, ja ilmoitettava yksityiskohtaiset tiedot erityisesti vaatimustenvastaisuudesta ja toteutetuista korjaavista toimenpiteistä. 5. Jakelijoiden on toimivaltaisen kansallisen viranomaisen perustellusta pyynnöstä annettava kyseiselle viranomaiselle viipymättä kaikki tiedot ja asiakirjat, jotka ovat tarpeen radiolaitteen vaatimustenmukaisuuden osoittamiseksi. Niiden on tehtävä kyseisen viranomaisen kanssa tämän pyynnöstä yhteistyötä toimissa, joilla pyritään poistamaan niiden markkinoilla saataville asettamien radiolaitteiden aiheuttamat riskit. 14 artikla Tapaukset, joissa valmistajien velvollisuuksia sovelletaan maahantuojiin ja jakelijoihin Maahantuojaa tai jakelijaa on pidettävä tämän direktiivin mukaisesti valmistajana ja sitä koskevat samat velvollisuudet kuin valmistajaa 10 artiklan mukaisesti silloin, kun se saattaa radiolaitteen markkinoille omalla nimellään tai tavaramerkillään tai muuttaa jo markkinoille saatettua radiolaitetta tavalla, joka voi vaikuttaa tämän direktiivin vaatimusten täyttymiseen. 15 artikla Talouden toimijoita koskevat tiedot Talouden toimijoiden on pyynnöstä esitettävä markkinavalvontaviranomaisille seuraavien tunnistetiedot: a) kaikki talouden toimijat, jotka ovat toimittaneet niille radiolaitetta b) kaikki talouden toimijat, joille ne ovat toimittaneet radiolaitetta. Talouden toimijoiden on voitava esittää ensimmäisessä kohdassa tarkoitetut tiedot kymmenen vuoden ajan sen jälkeen, kun niille on toimitettu radiolaitetta, ja kymmenen vuoden ajan sen jälkeen, kun ne ovat toimittaneet radiolaitetta. III LUKU RADIOLAITTEIDEN VAATIMUSTENMUKAISUUS 16 artikla Vaatimustenmukaisuusolettama ja yhdenmukaistetut standardit 1. Radiolaitetta, joka on sellaisten yhdenmukaistettujen standardien tai niiden osien mukainen, joiden viitetiedot on julkaistu Euroopan unionin virallisessa lehdessä, on pidettävä niiden 3 artiklassa esitettyjen olennaisten vaatimusten mukaisena, jotka kyseiset standardit tai niiden osat kattavat. 2. Jos yhdenmukaistettu standardi täyttää vaatimukset, jotka se kattaa ja jotka on esitetty 3 artiklassa tai 27 artiklassa, komissio julkaisee kyseisen standardin viitetiedot Euroopan unionin virallisessa lehdessä. 17 artikla Vaatimustenmukaisuuden arviointimenettelyt 1. Valmistajat voivat osoittaa radiolaitteiden olevan 3 artiklan 1 kohdan a ja b alakohdassa määriteltyjen olennaisten vaatimusten mukaisia käyttäen jotakin seuraavista vaatimustenmukaisuuden arviointimenettelyistä: a) liitteessä III esitetty sisäinen tuotannonvalvontamenettely b) liitteessä IV esitetty EU-tyyppitarkastus, jota seuraa tyypinmukaisuusmenettely c) liitteessä V esitetty täydellinen laadunvarmistusmenettely. 2. Jos valmistaja on arvioidessaan radiolaitteiden vaatimustenmukaisuutta suhteessa 3 artiklan 2 ja 3 kohdassa määriteltyihin olennaisiin vaatimuksiin soveltanut yhdenmukaistettuja standardeja, joiden viitetiedot on julkaistu Euroopan unionin virallisessa lehdessä, se voi käyttää mitä tahansa seuraavista menettelyistä: a) liitteessä III esitetty sisäinen tuotannonvalvontamenettely b) liitteessä IV esitetty EU-tyyppitarkastus, jota seuraa tyypinmukaisuusmenettely c) liitteessä V esitetty täydellinen laadunvarmistusmenettely. 3. Jos valmistaja arvioidessaan radiolaitteiden vaatimustenmukaisuutta suhteessa 3 artiklan 2 ja 3 kohdassa määriteltyihin olennaisiin vaatimuksiin ei soveltanut yhdenmukaistettuja standardeja, joiden viitetiedot on julkaistu Euroopan unionin virallisessa lehdessä, tai sovelsi niitä vain osittain tai jos tällaisia yhdenmukaistettuja standardeja ei ole, radiolaitteille on kyseisten olennaisten vaatimusten osalta suoritettava jompikumpi seuraavista menettelyistä: a) liitteessä IV esitetty EU-tyyppitarkastus, jota seuraa tyypinmukaisuusmenettely b) liitteessä V esitetty täydellinen laadunvarmistusmenettely. 18 artikla EU- vaatimustenmukaisuusvakuutus 1. EU-vaatimustenmukaisuusvakuutuksessa on ilmoitettava, että 3 artiklassa esitettyjen olennaisten vaatimusten täyttyminen on osoitettu. 2. EU-vaatimustenmukaisuusvakuutuksen on noudatettava rakenteeltaan liitteessä VII esitettyä mallia ja sisällettävä kyseisessä liitteessä esitetyt tekijät, ja se on pidettävä jatkuvasti ajan tasalla. Se on käännettävä sen jäsenvaltion vaatimalle kielelle tai kielille, jonka markkinoille radiolaite saatetaan tai jonka markkinoilla se asetetaan saataville. Edellä 10 artiklan 8 kohdassa tarkoitetun yksinkertaistetun EU-vaatimustenmukaisuusvakuutuksen on sisällettävä liitteessä VIII esitetyt tekijät, ja se on pidettävä jatkuvasti ajan tasalla. Se on käännettävä sen jäsenvaltion vaatimalle viralliselle kielelle tai virallisille kielille, jonka markkinoille radiolaite saatetaan tai jonka markkinoilla se asetetaan saataville. Internetin tai sähköpostin kautta saatavilla oleva täydellinen EU-vaatimustenmukaisuusvakuutus on oltava saatavilla sen jäsenvaltion vaatimalla kielellä tai kielillä, jonka markkinoille radiolaite saatetaan tai jonka markkinoilla se asetetaan saataville. 3. Jos radiolaitteeseen sovelletaan useampia sellaisia unionin säädöksiä, jotka edellyttävät EU-vaatimustenmukaisuusvakuutusta, kaikkien kyseisten unionin säädösten osalta laaditaan yksi ainoa EU-vaatimustenmukaisuusvakuutus. Vakuutuksen on sisällettävä kyseisten säädösten tiedot ja julkaisuviitteet. 4. Laatimalla EU-vaatimustenmukaisuusvakuutuksen valmistaja ottaa vastuun radiolaitteen vaatimustenmukaisuudesta. 19 artikla CE-merkintää koskevat yleiset periaatteet 1. CE-merkintää koskevat asetuksen (EY) N:o 765/2008 30 artiklassa säädetyt yleiset periaatteet. 2. Jos radiolaitteen luonne sitä vaatii, radiolaitteeseen kiinnitetyn CE-merkinnän korkeus voi olla alle 5 mm, kunhan merkintä on edelleen näkyvä ja luettavissa. 20 artikla CE-merkinnän kiinnittämistä koskevat säännöt ja ehdot 1. CE-merkintä on kiinnitettävä radiolaitteeseen tai sen arvokilpeen näkyvästi, helposti luettavasti ja pysyvästi, ellei tämä ole radiolaitteen luonteen vuoksi mahdollista tai perusteltua. CE-merkintä on lisäksi kiinnitettävä näkyvästi ja helposti luettavasti pakkaukseen. 2. CE-merkintä on kiinnitettävä ennen radiolaitteen saattamista markkinoille. 3. CE-merkinnän jälkeen on merkittävä sen ilmoitetun laitoksen tunnusnumero, jossa liitteessä V esitetty vaatimustenmukaisuuden arviointimenettely on suoritettu. Ilmoitetun laitoksen tunnusnumeron korkeuden on oltava sama kuin CE-merkinnän. Tunnusnumeron kiinnittää laitos itse tai sen ohjeiden mukaisesti valmistaja tai valmistajan valtuutettu edustaja. 21 artikla Tekniset asiakirjat 1. Teknisissä asiakirjoissa on annettava kaikki asiaankuuluvat tiedot tai yksityiskohdat tavoista, joilla valmistaja on pyrkinyt varmistamaan, että radiolaite täyttää 3 artiklassa vahvistetut vaatimukset. Asiakirjoihin on sisällyttävä vähintään liitteessä VI luetellut asiakirjat. 2. Tekniset asiakirjat on laadittava ennen radiolaitteen saattamista markkinoille ja pidettävä jatkuvasti ajan tasalla. 3. EU-tyyppitarkastusmenettelyyn liittyvät tekniset asiakirjat ja kirjeenvaihto on laadittava sen jäsenvaltion virallisella kielellä, johon ilmoitettu laitos on sijoittautunut, tai muulla laitoksen hyväksymällä kielellä. 4. Kun tekniset asiakirjat on laadittu noudattaen asiaa koskevan yhdenmukaistetun standardin ja/tai teknisen eritelmän käyttöönottamiseksi annetun kansallisen standardin vastaavia eritelmiä, niiden on oletettava tarjoavan asianmukaisen perustan vaatimustenmukaisuuden arvioinnille. 5. Jonkin jäsenvaltion markkinavalvontaviranomaisen perustellusta pyynnöstä valmistajan on toimitettava käännös teknisten asiakirjojen asiaa koskevista osista kyseisen jäsenvaltion kielellä. Jos markkinavalvontaviranomainen pyytää valmistajalta teknisiä asiakirjoja, ne on toimitettava viipymättä. Jos markkinavalvontaviranomainen pyytää valmistajalta teknisten asiakirjojen tai niiden osien käännöstä, se voi asettaa tälle määräajan, joka on 30 päivää, jollei lyhempi määräaika ole perusteltu vakavan tai välittömän riskin vuoksi. 6. Jos tekniset asiakirjat eivät ole tämän artiklan 1, 2 tai 3 kohdan mukaisia eikä niissä sen vuoksi esitetä riittäviä asiaankuuluvia tietoja tavoista, joilla on pyritty varmistamaan, että radiolaite täyttää 3 artiklassa vahvistetut vaatimukset, markkinavalvontaviranomainen voi vaatia valmistajaa suorituttamaan omalla kustannuksellaan erikseen asetetussa määräajassa viranomaisen hyväksymällä laitoksella testin, jolla selvitetään, täyttyvätkö 3 artiklassa vahvistetut olennaiset vaatimukset. IV LUKU VAATIMUSTENMUKAISUUDEN ARVIOINTILAITOSTEN ILMOITTAMINEN 22 artikla Ilmoittaminen Jäsenvaltioiden on ilmoitettava komissiolle ja muille jäsenvaltioille laitokset, joille on annettu lupa suorittaa kolmantena osapuolena vaatimustenmukaisuuden arviointitehtäviä tämän direktiivin mukaisesti. 23 artikla Ilmoittamisesta vastaavat viranomaiset 1. Jäsenvaltioiden on nimettävä ilmoittamisesta vastaava viranomainen, joka on vastuussa vaatimustenmukaisuuden arviointilaitosten arviointiin ja ilmoittamiseen ja ilmoitettujen laitosten valvontaan liittyvien tarvittavien menettelyjen perustamisesta ja suorittamisesta, mukaan luettuna 28 artiklan säännösten noudattaminen. 2. Jäsenvaltiot voivat päättää, että 1 kohdassa tarkoitetun arvioinnin ja valvonnan suorittaa kansallinen akkreditointielin siten kuin asetuksessa (EY) N:o 765/2008 tarkoitetaan ja sen mukaisesti. 3. Jos ilmoittamisesta vastaava viranomainen delegoi tai antaa muulla tavoin tehtäväksi 1 kohdassa tarkoitetun arvioinnin, ilmoittamisen tai valvonnan elimelle, joka ei ole valtiollinen yksikkö, kyseisen elimen on oltava oikeushenkilö ja sen on noudatettava tarvittavin muutoksin 24 artiklan 1–6 kohdassa säädettyjä vaatimuksia. Lisäksi tällaisella elimellä on oltava järjestelyt toiminnastaan syntyvien vastuiden kattamiseksi. 4. Ilmoittamisesta vastaavan viranomaisen on otettava täysi vastuu tehtävistä, jotka 3 kohdassa tarkoitettu elin suorittaa. 24 artikla Ilmoittamisesta vastaavia viranomaisia koskevat vaatimukset 1. Ilmoittamisesta vastaavan viranomaisen on oltava sillä tavoin perustettu, ettei synny eturistiriitaa vaatimustenmukaisuuden arviointilaitosten kanssa. 2. Ilmoittamisesta vastaavan viranomaisen on oltava organisaatioltaan ja toiminnaltaan sellainen, että sen toimien objektiivisuus ja puolueettomuus on turvattu. 3. Ilmoittamisesta vastaavan viranomaisen organisaation on oltava sellainen, että kunkin päätöksen, joka koskee vaatimustenmukaisuuden arviointilaitoksen ilmoittamista, tekevät eri toimivaltaiset henkilöt kuin ne, jotka suorittivat arvioinnin. 4. Ilmoittamisesta vastaava viranomainen ei saa tarjota eikä suorittaa mitään toimintoja, joita vaatimustenmukaisuuden arviointilaitokset suorittavat, eikä konsultointipalveluja kaupallisin tai kilpailullisin perustein. 5. Ilmoittamisesta vastaavan viranomaisen on turvattava saamiensa tietojen luottamuksellisuus. 6. Ilmoittamisesta vastaavalla viranomaisella on oltava käytössään riittävä määrä pätevää henkilöstöä tehtäviensä asianmukaista hoitamista varten. 25 artikla Ilmoittamisesta vastaavia viranomaisia koskeva tiedotusvelvollisuus Jäsenvaltioiden on tiedotettava komissiolle menettelyistään, jotka koskevat vaatimustenmukaisuuden arviointilaitosten arviointia ja ilmoittamista sekä ilmoitettujen laitosten valvontaa, sekä niihin tehdyistä mahdollisista muutoksista. Komissio asettaa kyseiset tiedot yleisön saataville. 26 artikla Ilmoitettuihin laitoksiin liittyvät vaatimukset 1. Ilmoittamista varten vaatimustenmukaisuuden arviointilaitoksen on täytettävä 2–11 kohdassa säädetyt vaatimukset. 2. Vaatimustenmukaisuuden arviointilaitoksen on oltava perustettu kansallisen lainsäädännön mukaisesti ja sen on oltava oikeushenkilö. 3. Vaatimustenmukaisuuden arviointilaitoksen on oltava arvioimastaan organisaatiosta tai radiolaitteesta riippumaton kolmas osapuoli. Laitosta, joka kuuluu yrittäjäjärjestöön tai ammattialajärjestöön, joka edustaa yrityksiä, jotka ovat osallisina laitoksen arvioimien radiolaitteiden suunnittelussa, valmistuksessa, toimittamisessa, asentamisessa, käytössä tai huollossa, voidaan pitää tällaisena laitoksena sillä ehdolla, että osoitetaan sen riippumattomuus ja välttyminen eturistiriidoilta. 4. Vaatimustenmukaisuuden arviointilaitos, sen ylin johto ja vaatimustenarviointitehtävien suorittamisesta vastaava henkilöstö eivät saa olla arvioimiensa radiolaitteiden suunnittelija, valmistaja, toimittaja, asentaja, ostaja, omistaja, käyttäjä tai huoltaja eikä minkään tällaisen osapuolen valtuutettu edustaja. Tämä ei sulje pois sellaisten arvioitujen radiolaitteiden käyttöä, jotka ovat vaatimustenmukaisuuden arviointilaitoksen toimien kannalta tarpeellisia, tai sellaisten radiolaitteiden käyttöä henkilökohtaisiin tarkoituksiin. Vaatimustenmukaisuuden arviointilaitos, sen ylin johto ja vaatimustenarviointitehtävien suorittamisesta vastaava henkilöstö eivät myöskään saa olla suoranaisesti mukana näiden radiolaitteiden suunnittelussa, valmistuksessa tai rakentamisessa, kaupan pitämisessä, asentamisessa, käytössä tai huollossa eivätkä edustaa näissä toiminnoissa mukana olevia osapuolia. Ne eivät saa osallistua mihinkään toimintaan, joka voi olla ristiriidassa sen kanssa, että ne ovat arvioissaan riippumattomia, tai vaarantaa niiden riippumattomuutta, joka liittyy vaatimuksenmukaisuuden arviointitoimiin, joita varten laitos on ilmoitettu. Tämä koskee erityisesti konsultointipalveluja. Vaatimustenmukaisuuden arviointilaitosten on varmistettava, että niiden tytäryhtiöiden tai alihankkijoiden toimet eivät vaikuta niiden suorittamien vaatimustenmukaisuuden arviointitoimien luottamuksellisuuteen, objektiivisuuteen ja puolueettomuuteen. 5. Vaatimustenmukaisuuden arviointilaitosten ja niiden henkilöstön on suoritettava vaatimustenmukaisuuden arviointitoimet mahdollisimman suurta ammatillista luotettavuutta ja kyseisellä erityisalalla vaadittavaa teknistä pätevyyttä noudattaen ja oltava vapaat kaikesta, erityisesti taloudellisesta, painostuksesta ja houkuttelusta, joka saattaisi vaikuttaa niiden suorittamaan arviointiin tai vaatimustenmukaisuuden arviointitoimien tuloksiin, erityisesti niiden henkilöiden tai henkilöryhmien taholta, joille näiden toimien tuloksilla on merkitystä. 6. Vaatimustenmukaisuuden arviointilaitoksen on kyettävä suorittamaan kaikki vaatimustenmukaisuuden arviointitehtävät, jotka tällaiselle laitokselle on osoitettu tässä direktiivissä ja joita varten se on ilmoitettu, siitä riippumatta, suorittaako vaatimustenmukaisuuden arviointilaitos kyseiset tehtävät itse vai suoritetaanko ne sen puolesta ja sen vastuulla. Vaatimustenmukaisuuden arviointilaitoksella on kaikissa tapauksissa ja kunkin sellaisen vaatimustenmukaisuuden arviointimenettelyn ja radiolaiteluokan osalta, jota varten se on ilmoitettu, oltava käytössään a) henkilöstö, jolla on tekninen tietämys ja riittävä ja soveltuva kokemus vaatimustenmukaisuuden arviointitehtävien suorittamiseksi b) kuvaukset menettelyistä, joiden mukaisesti vaatimustenmukaisuuden arviointi suoritetaan, siten, että varmistetaan näiden menettelyiden avoimuus ja toistettavuus; sen käytössä on oltava asianmukaiset toimintatavat ja menettelyt, joilla erotetaan toisistaan ilmoitettuna laitoksena suoritetut tehtävät ja muu toiminta c) menettelyt, joiden mukaisesti se hoitaa tehtäviään siten, että yritysten koko, toimiala ja rakenne, radiolaitteissa käytettävän teknologian suhteellinen monimutkaisuus sekä tuotannon luonne massa- tai sarjatuotantona otetaan asianmukaisesti huomioon. Sillä on oltava käytettävissään tarvittavat välineet, jotta se voi asianmukaisesti hoitaa ne hallinnolliset ja tekniset tehtävät, jotka liittyvät vaatimustenmukaisuuden arviointitoimien suorittamiseen. 7. Vaatimustenmukaisuuden arviointitoimien suorittamisesta vastaavalla henkilöstöllä on oltava a) vankka tekninen ja ammatillinen koulutus, joka kattaa kaikki ne vaatimustenmukaisuuden arviointitoimet, joita varten vaatimustenmukaisuuden arviointilaitos on ilmoitettu b) riittävät tiedot suoritettavia arviointeja koskevista vaatimuksista ja riittävät valtuudet tällaisten arviointien suorittamiseen c) asianmukaiset tiedot ja ymmärrys 3 artiklassa esitetyistä olennaisista vaatimuksista, sovellettavista yhdenmukaistetuista standardeista sekä unionin yhdenmukaistamislainsäädännön ja kansallisen lainsäädännön asiaankuuluvista säännöksistä d) kyky laatia todistuksia, asiakirjoja ja selosteita, joilla osoitetaan, että arvioinnit on suoritettu. 8. Vaatimustenmukaisuuden arviointilaitosten, niiden ylimmän johdon ja arviointihenkilöstön puolueettomuus on taattava. Vaatimustenmukaisuuden arviointilaitoksen ylimmän johdon ja arviointihenkilöstön palkka ei saa olla riippuvainen suoritettujen arviointien määrästä eikä arviointien tuloksista. 9. Vaatimustenmukaisuuden arviointilaitosten on otettava vastuuvakuutus, jollei tällainen vastuu kuulu valtiolle kansallisen lainsäädännön perusteella tai jollei jäsenvaltio itse ole välittömästi vastuussa vaatimustenmukaisuuden arvioinnista. 10. Vaatimustenmukaisuuden arviointilaitosten henkilöstöllä on vaitiolovelvollisuus kaikkien niiden tietojen suhteen, joita se saa suorittaessaan tehtäviään tämän direktiivin tai sen täytäntöön panemiseksi annetun kansallisen lainsäädännön säännösten mukaisesti, paitsi sen jäsenvaltion toimivaltaisiin viranomaisiin nähden, jossa laitoksen toimet suoritetaan. Omistusoikeudet on suojattava. 11. Vaatimustenmukaisuuden arviointilaitosten on osallistuttava asiaan liittyviin standardointitoimiin, radiolaitteisiin ja taajuussuunnitteluun liittyviin sääntelytoimiin ja unionin yhdenmukaistamislainsäädännön nojalla perustetun ilmoitettujen laitosten koordinointiryhmän toimiin tai varmistettava, että niiden arviointihenkilöstö saa niistä tiedon, ja sovellettava yleisinä ohjeina kyseisen ryhmän työn tuloksena saatuja hallinnollisia päätöksiä ja asiakirjoja. 27 artikla Vaatimustenmukaisuuden arviointilaitosten vaatimustenmukaisuusolettama Jos vaatimustenmukaisuuden arviointilaitos voi osoittaa olevansa sellaisissa olennaisissa yhdenmukaistetuissa standardeissa tai niiden osissa vahvistettujen edellytysten mukainen, joiden viitetiedot on julkaistu Euroopan unionin virallisessa lehdessä, sen oletetaan täyttävän 26 artiklassa säädetyt vaatimukset, mikäli sovellettavat yhdenmukaistetut standardit kattavat nämä vaatimukset. 28 artikla Ilmoitettujen laitosten tytäryhtiöt ja alihankinta 1. Jos ilmoitettu vaatimustenmukaisuuden arviointilaitos antaa alihankintaan tietyt vaatimustenmukaisuuden arviointiin liittyvät tehtävät tai käyttää tytäryhtiötä, sen on varmistettava, että alihankkija tai tytäryhtiö täyttää 26 artiklassa säädetyt vaatimukset, ja tiedotettava siitä ilmoittamisesta vastaavalle viranomaiselle. 2. Ilmoitettujen laitosten on otettava täysi vastuu alihankkijoiden tai tytäryhtiöiden suorittamista tehtävistä riippumatta siitä, mihin nämä ovat sijoittautuneet. 3. Toimia voidaan antaa alihankintaan tai teettää tytäryhtiöllä ainoastaan, jos siitä on sovittu asiakkaan kanssa. 4. Ilmoitettujen laitosten on pidettävä ilmoittamisesta vastaavan viranomaisen saatavilla asiakirjat, jotka koskevat alihankkijan tai tytäryhtiön pätevyyden arviointia sekä työtä, jonka se on suorittanut tämän direktiivin mukaisesti. 29 artikla Ilmoittamista koskeva hakemus 1. Vaatimustenmukaisuuden arviointilaitoksen on toimitettava ilmoittamista koskeva hakemus sen jäsenvaltion ilmoittamisesta vastaavalle viranomaiselle, johon se on sijoittautunut. 2. Hakemukseen on liitettävä kuvaus vaatimustenmukaisuuden arviointitoimista, vaatimustenmukaisuuden arviointimoduulista tai ‑moduuleista ja radiolaiteluokista, joiden osalta laitos katsoo olevansa pätevä, sekä mahdollinen akkreditointitodistus, jonka kansallinen akkreditointielin on antanut ja jossa todistetaan, että vaatimustenmukaisuuden arviointilaitos täyttää 26 artiklassa säädetyt vaatimukset. 3. Jos asianomainen vaatimustenmukaisuuden arviointilaitos ei voi toimittaa akkreditointitodistusta, sen on toimitettava ilmoittamisesta vastaavalle viranomaiselle kaikki tarpeelliset asiakirjatodisteet, joiden avulla voidaan tarkastaa, tunnustaa ja säännöllisesti valvoa, että se täyttää 26 artiklassa säädetyt vaatimukset. 30 artikla Ilmoittamismenettely 1. Ilmoittamisesta vastaavat viranomaiset voivat ilmoittaa ainoastaan sellaiset vaatimustenmukaisuuden arviointilaitokset, jotka ovat täyttäneet 26 artiklassa säädetyt vaatimukset. 2. Niiden on tehtävä ilmoitus komissiolle ja muille jäsenvaltioille käyttäen komission kehittämää ja hallinnoimaa sähköistä ilmoitusvälinettä. 3. Ilmoituksen on sisällettävä täydelliset tiedot vaatimustenmukaisuuden arviointitoimista, vaatimustenmukaisuuden arviointimoduulista tai ‑moduuleista ja asianomaisista radiolaiteluokista sekä asiaankuuluva todistus pätevyydestä. 4. Jos ilmoitus ei perustu 29 artiklan 2 kohdassa tarkoitettuun akkreditointitodistukseen, ilmoittamisesta vastaavan viranomaisen on toimitettava komissiolle ja muille jäsenvaltioille kaikki tarpeelliset asiakirjatodisteet, joiden avulla voidaan todistaa vaatimustenmukaisuuden arviointilaitoksen pätevyys ja toteutetut järjestelyt, jotta voidaan varmistaa, että laitosta valvotaan säännöllisesti ja että se täyttää edelleen 26 artiklassa säädetyt vaatimukset. 5. Asianomainen laitos voi suorittaa ilmoitetun laitoksen tehtäviä ainoastaan siinä tapauksessa, että komissio ja muut jäsenvaltiot eivät esitä vastalauseita kahden viikon kuluessa ilmoittamisesta siinä tapauksessa, että akkreditointitodistusta käytetään, ja kahden kuukauden kuluessa ilmoituksesta siinä tapauksessa, että akkreditointia ei käytetä. Ainoastaan tällaista laitosta pidetään tässä direktiivissä tarkoitettuna ilmoitettuna laitoksena. 6. Ilmoituksen tietoihin vaikuttavista merkityksellisistä muutoksista on ilmoitettava komissiolle ja muille jäsenvaltioille. 31 artikla Ilmoitettujen laitosten tunnusnumerot ja luettelot 1. Komissio antaa ilmoitetulle laitokselle tunnusnumeron. Se antaa yhden ainoan tällaisen numeron myös silloin, kun laitos ilmoitetaan usean unionin säädöksen nojalla. 2. Komissio asettaa julkisesti saataville luettelon laitoksista, jotka on ilmoitettu tämän direktiivin nojalla, mukaan luettuna tunnusnumerot, jotka niille on annettu, ja toimet, joita varten ne on ilmoitettu. Komissio huolehtii luettelon pitämisestä ajan tasalla. 32 artikla Ilmoituksiin tehtävät muutokset 1. Jos ilmoittamisesta vastaava viranomainen on todennut tai saanut tietää, ettei ilmoitettu laitos enää täytä 26 artiklassa säädettyjä vaatimuksia tai ettei se täytä velvollisuuksiaan, ilmoittamisesta vastaavan viranomaisen on tarpeen mukaan rajoitettava ilmoitusta taikka peruutettava se toistaiseksi tai kokonaan sen mukaan, kuinka vakavaa vaatimusten täyttämättä jättäminen tai velvollisuuksien noudattamatta jättäminen on. Sen on ilmoitettava tästä välittömästi komissiolle ja muille jäsenvaltioille. 2. Jos ilmoitusta rajoitetaan tai se peruutetaan toistaiseksi tai kokonaan tai jos ilmoitettu laitos on lopettanut toimintansa, ilmoituksen tehneen jäsenvaltion on ryhdyttävä asianmukaisiin toimenpiteisiin sen varmistamiseksi, että kyseisen laitoksen asiakirja-aineistot joko käsittelee toinen ilmoitettu laitos tai ne pidetään ilmoittamisesta ja markkinavalvonnasta vastaavien viranomaisten pyynnöstä näiden viranomaisten saatavilla. 33 artikla Ilmoitettujen laitosten pätevyyden riitauttaminen 1. Komissio tutkii kaikki tapaukset, joissa sillä on epäilys tai sen tietoon saatetaan epäilys ilmoitetun laitoksen pätevyydestä tai siitä, täyttääkö ilmoitettu laitos edelleen sille asetetut vaatimukset ja velvollisuudet. 2. Ilmoituksen tehneen jäsenvaltion on toimitettava pyynnöstä komissiolle kaikki tiedot, jotka liittyvät ilmoituksen perusteisiin tai asianomaisen laitoksen pätevyyden ylläpitoon. 3. Komissio varmistaa, että kaikkia sen tutkimusten yhteydessä saatuja arkaluontoisia tietoja käsitellään luottamuksellisesti. 4. Jos komissio toteaa, että ilmoitettu laitos ei täytä tai ei enää täytä sen ilmoittamiselle asetettuja vaatimuksia, se ilmoittaa asiasta ilmoituksen tehneelle jäsenvaltiolle ja pyytää sitä ryhtymään tarvittaviin korjaaviin toimenpiteisiin, mukaan luettuna ilmoituksen peruuttaminen tarvittaessa. 34 artikla Ilmoitettujen laitosten toimintaa koskevat velvollisuudet 1. Ilmoitettujen laitosten on suoritettava vaatimustenmukaisuuden arvioinnit niiden vaatimustenmukaisuuden arviointimenettelyjen mukaisesti, joista säädetään liitteissä IV ja V. 2. Vaatimustenmukaisuuden arvioinnit on suoritettava oikeasuhteisesti siten, että vältetään tarpeettoman rasitteen aiheuttamista talouden toimijoille. Vaatimustenmukaisuuden arviointielinten on tehtäviään hoitaessaan otettava asianmukaisesti huomioon asianomaisten yritysten koko, toimiala ja rakenne, tuotteissa käytettävän teknologian monimutkaisuus sekä tuotannon luonne massa- tai sarjatuotantona. Näin tehdessään niiden on kuitenkin noudatettava kurinalaisuutta ja suojelun tasoa, jota radiolaitteiden vaatimustenmukaisuudelta edellytetään tämän direktiivin mukaisesti. Jos ilmoitettu laitos katsoo, että valmistaja ei ole täyttänyt 3 artiklassa tai vastaavissa yhdenmukaistetuissa standardeissa tai teknisissä eritelmissä esitettyjä olennaisia vaatimuksia, sen on vaadittava valmistajaa ryhtymään tarvittaviin korjaaviin toimenpiteisiin eikä se saa antaa todistusta vaatimustenmukaisuudesta. 3. Jos ilmoitettu laitos katsoo todistuksen antamisen jälkeen suoritettavan vaatimustenmukaisuuden valvonnan yhteydessä, ettei radiolaite ole enää vaatimusten mukainen, sen on vaadittava valmistajaa ryhtymään tarvittaviin korjaaviin toimenpiteisiin ja tarvittaessa peruutettava todistus toistaiseksi tai kokonaan. 4. Jos korjaavia toimenpiteitä ei suoriteta tai niillä ei ole vaadittua vaikutusta, ilmoitetun laitoksen on tarpeen mukaan rajoitettava todistuksia taikka peruutettava ne toistaiseksi tai kokonaan. 35 artikla Ilmoitettujen laitosten päätöksiä koskeva muutoksenhaku Jäsenvaltioiden on varmistettava, että käytössä on ilmoitettujen laitosten päätöksiä koskeva muutoksenhakumenettely. 36 artikla Ilmoitettuja laitoksia koskeva tiedotusvelvollisuus 1. Ilmoitettujen laitosten on tiedotettava ilmoittamisesta vastaavalle viranomaiselle seuraavista seikoista: a) todistuksen epääminen, rajoittaminen ja peruuttaminen toistaiseksi tai kokonaan b) olosuhteet, jotka vaikuttavat ilmoituksen soveltamisalaan ja ehtoihin c) vaatimustenmukaisuuden arviointitoimia koskevat tietopyynnöt, jotka ne ovat saaneet markkinavalvontaviranomaisilta d) pyynnöstä vaatimustenmukaisuuden arviointitoimet, jotka on suoritettu niitä koskevan ilmoituksen soveltamisalalla, ja mahdollisesti suoritetut muut toimet, mukaan luettuna rajatylittävät toimet ja alihankinta. 2. Ilmoitettujen laitosten on toimitettava tämän direktiivin nojalla ilmoitetuille muille laitoksille, jotka suorittavat samanlaisia vaatimustenmukaisuuden arviointitoimia ja kattavat samat radiolaiteluokat, asiaankuuluvat tiedot kysymyksistä, jotka liittyvät vaatimustenmukaisuuden arvioinnin kielteisiin tuloksiin ja pyynnöstä myös myönteisiin tuloksiin. 3. Ilmoitettujen laitosten on täytettävä liitteiden IV ja V mukaiset tiedotusvelvollisuudet. 37 artikla Kokemusten vaihto Komissio huolehtii ilmoittamista koskeviin toimintalinjoihin liittyvien kokemusten vaihdon järjestämisestä vastaavien jäsenvaltioiden kansallisten viranomaisten välillä. 38 artikla Ilmoitettujen laitosten koordinointi Komissio varmistaa, että asianmukainen koordinointi ja yhteistyö järjestetään tämän direktiivin nojalla ilmoitettujen laitosten välillä ja että se toimii asianmukaisesti ilmoitettujen laitosten alakohtaisen ryhmän muodossa. Jäsenvaltioiden on varmistettava, että niiden ilmoittamat laitokset osallistuvat kyseisen ryhmän työhön suoraan tai nimettyjen edustajien välityksellä. V LUKU UNIONIN MARKKINAVALVONTA, UNIONIN MARKKINOILLE TULEVIEN TUOTTEIDEN TARKASTUKSET SEKÄ SUOJAMENETTELYT 39 artikla Unionin markkinavalvonta ja unionin markkinoille tulevien tuotteiden tarkastukset Radiolaitteisiin sovelletaan asetuksen (EY) N:o 765/2008 15 artiklan 3 kohtaa ja 16–29 artiklaa. 40 artikla Menettely sellaisten radiolaitteiden käsittelemiseksi, jotka aiheuttavat riskin kansallisella tasolla 1. Kun jonkin jäsenvaltion markkinavalvontaviranomaiset ovat ryhtyneet toimenpiteisiin asetuksen (EY) N:o 765/2008 20 artiklan nojalla tai kun niillä on riittävä syy uskoa, että tämän direktiivin kattama radiolaite aiheuttaa riskin ihmisten terveydelle tai turvallisuudelle tai muille yleisen edun vuoksi suojeltaville näkökohdille, jotka tämä direktiivi kattaa, niiden on suoritettava asianomaista radiolaitetta koskeva arviointi, joka kattaa kaikki tässä direktiivissä säädetyt vaatimukset. Asianomaisten talouden toimijoiden on tehtävä kaikin mahdollisin tavoin yhteistyötä markkinavalvontaviranomaisten kanssa. Kun markkinavalvontaviranomaiset havaitsevat arvioinnin yhteydessä, että radiolaite ei täytä tässä direktiivissä säädettyjä vaatimuksia, niiden on vaadittava viipymättä asianomaista talouden toimijaa ryhtymään kaikkiin tarvittaviin korjaaviin toimenpiteisiin radiolaitteen saattamiseksi vastaamaan kyseisiä vaatimuksia tai sen poistamiseksi markkinoilta tai sen palauttamisen järjestämiseksi sellaisen kohtuullisen ajanjakson kuluessa, joka on oikeassa suhteessa riskin laatuun ja jonka ne asettavat. Markkinavalvontaviranomaisten on ilmoitettava tästä asianomaiselle ilmoitetulle laitokselle. Toisessa alakohdassa mainittuihin toimenpiteisiin sovelletaan asetuksen (EY) N:o 765/2008 21 artiklaa. 2. Kun markkinavalvontaviranomaiset katsovat, että vaatimustenvastaisuus ei rajoitu kansalliselle alueelle, niiden on ilmoitettava komissiolle ja muille jäsenvaltioille arvioinnin tuloksista ja toimenpiteistä, jotka ne ovat vaatineet talouden toimijaa suorittamaan. 3. Talouden toimijan on varmistettava, että kaikki asianmukaiset korjaavat toimenpiteet toteutetaan kaikkien asianomaisten radiolaitteiden osalta, jotka talouden toimija on asettanut saataville markkinoilla eri puolilla unionia. 4. Jos asianomainen talouden toimija ei 1 kohdan toisessa alakohdassa tarkoitetun ajanjakson kuluessa suorita riittäviä korjaavia toimenpiteitä, markkinavalvontaviranomaisten on ryhdyttävä tarvittaviin väliaikaisiin toimenpiteisiin, joilla kielletään radiolaitteen asettaminen saataville kansallisilla markkinoilla tai rajoitetaan sitä tai poistetaan radiolaite markkinoilta tai järjestetään sitä koskeva palautusmenettely. Markkinavalvontaviranomaisten on viipymättä ilmoitettava komissiolle ja muille jäsenvaltioille näistä toimenpiteistä. 5. Edellä olevassa 4 kohdassa tarkoitettuun ilmoitukseen on sisällyttävä kaikki saatavilla olevat yksityiskohtaiset tiedot, erityisesti ne, jotka ovat tarpeen vaatimustenvastaisen radiolaitteen tunnistamista ja radiolaitteen alkuperän, siihen liittyvän väitetyn vaatimustenvastaisuuden ja riskin luonteen ja toteutettujen kansallisten toimenpiteiden luonteen ja keston määrittämistä varten, sekä asianomaisen talouden toimijan esittämät perustelut. Markkinavalvontaviranomaisten on erityisesti ilmoitettava, johtuuko vaatimustenvastaisuus jommastakummasta seuraavista: a) radiolaite ei täytä vaatimuksia, jotka liittyvät ihmisten terveyteen tai turvallisuuteen tai muihin yleisen edun vuoksi suojeltaviin näkökohtiin ja joista säädetään tässä direktiivissä b) vaatimustenmukaisuusolettaman luovissa yhdenmukaistetuissa standardeissa, joihin viitataan 16 artiklassa, on puutteita. 6. Muiden jäsenvaltioiden kuin menettelyn aloittaneen jäsenvaltion on viipymättä ilmoitettava komissiolle ja muille jäsenvaltioille kaikki toteutetut toimenpiteet ja kaikki niiden hallussa olevat lisätiedot, jotka liittyvät asianomaisen radiolaitteen vaatimustenvastaisuuteen, sekä vastalauseensa siinä tapauksessa, että ilmoitetusta kansallisesta toimenpiteestä on erimielisyyttä. 7. Jos kahdeksan viikon kuluessa 4 kohdassa tarkoitetun ilmoituksen vastaanottamisesta mikään jäsenvaltio tai komissio ei ole esittänyt vastalausetta yhden jäsenvaltion toteuttamasta väliaikaisesta toimenpiteestä, toimenpiteen katsotaan olevan oikeutettu. 8. Jäsenvaltioiden on varmistettava, että ryhdytään viipymättä asianomaista laitetta koskeviin asianmukaisiin rajoittaviin toimenpiteisiin. 41 artikla Unionin suojamenettely 1. Jos 40 artiklan 3 ja 4 kohdassa säädetyn menettelyn päätyttyä esitetään vastalauseita jonkin jäsenvaltion toteuttamaa toimenpidettä vastaan tai jos komissio katsoo, että kansallinen toimenpide on unionin lainsäädännön vastainen, komissio ryhtyy viipymättä kuulemaan jäsenvaltioita ja asianomaista talouden toimijaa tai toimijoita ja arvioimaan kansallista toimenpidettä. Komissio tekee tämän arvioinnin tulosten perusteella päätöksen siitä, onko kansallinen toimenpide oikeutettu vai ei. Komissio osoittaa päätöksensä kaikille jäsenvaltioille ja antaa sen välittömästi tiedoksi niille ja asianomaiselle talouden toimijalle tai toimijoille. 2. Jos kansallinen toimenpide katsotaan oikeutetuksi, kaikkien jäsenvaltioiden on ryhdyttävä tarvittaviin toimenpiteisiin sen varmistamiseksi, että vaatimustenvastainen radiolaite poistetaan niiden markkinoilta tai järjestetään sitä koskeva palautusmenettely, ja ilmoitettava asiasta komissiolle. Jos kansallista toimenpidettä ei katsota oikeutetuksi, kyseisen jäsenvaltion on peruutettava toimenpide. 3. Jos kansallinen toimenpide katsotaan oikeutetuksi ja radiolaitteen vaatimustenvastaisuuden katsotaan johtuvan 16 artiklassa tarkoitetuista puutteista yhdenmukaistetuissa standardeissa, komissio soveltaa [eurooppalaisesta standardoinnista annetun] asetuksen (EU) N:o [../..] [8] artiklassa säädettyä menettelyä. 42 artikla Vaatimustenmukaiset radiolaitteet, jotka kuitenkin aiheuttavat riskin terveydelle ja turvallisuudelle 1. Jos jäsenvaltio havaitsee 40 artiklan 1 kohdan mukaisesti suorittamansa arvioinnin jälkeen, että radiolaite siitä huolimatta, että se on tämän direktiivin vaatimusten mukainen, aiheuttaa riskin, joka liittyy ihmisten terveyteen tai turvallisuuteen tai muihin yleisen edun vuoksi suojeltaviin näkökohtiin, jotka tämä direktiivi kattaa, sen on vaadittava asianomaista talouden toimijaa ryhtymään kaikkiin tarvittaviin toimenpiteisiin sen varmistamiseksi, että asianomainen radiolaite ei markkinoille saatettaessa enää aiheuta kyseistä riskiä, tai radiolaitteen poistamiseksi markkinoilta tai sen palautuksen järjestämiseksi sellaisen kohtuullisen ajan kuluessa, joka on oikeassa suhteessa riskin luonteeseen ja jonka jäsenvaltio asettaa. 2. Talouden toimijan on varmistettava, että korjaavat toimenpiteet toteutetaan kaikkien asianomaisten radiolaitteiden osalta. 3. Jäsenvaltion on ilmoitettava tästä viipymättä komissiolle ja muille jäsenvaltioille. Ilmoitukseen on sisällyttävä kaikki saatavilla olevat yksityiskohtaiset tiedot, erityisesti ne, jotka ovat tarpeen asianomaisen radiolaitteen tunnistamista ja radiolaitteen alkuperän ja toimitusketjun, siihen liittyvän riskin luonteen ja toteutettujen kansallisten toimenpiteiden luonteen ja keston määrittämistä varten. 4. Komissio ryhtyy viipymättä kuulemaan jäsenvaltioita ja asianomaista talouden toimijaa tai toimijoita ja arvioi kansallisen toimenpiteen. Komissio tekee tämän arvioinnin tulosten perusteella päätöksen siitä, onko toimenpide oikeutettu, ja ehdottaa tarvittaessa soveltuvia toimenpiteitä. 5. Komissio osoittaa päätöksensä kaikille jäsenvaltioille ja antaa sen välittömästi tiedoksi niille ja asianomaiselle talouden toimijalle tai toimijoille. 43 artikla Muodollinen vaatimustenvastaisuus 1. Jäsenvaltion on jonkin seuraavista havainnoista tehdessää